Mmafa Nyanelilɛ Ɛsonle | Debiezukoalɛ\nKENGA YE WƆ Afrikaans Albanian Amharic Arabic Argentina Mumule Aneɛ Armenian Azerbaijani Azerbaijani (Cyrillic) Bicol Brazil Mumule Aneɛ Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumule Aneɛ Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kazakh Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Mumule Aneɛ Mizo Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese (Brazil) Punjabi Quechua (Ayacucho) Quechua (Bolivia) Romanian Russia Mumule Aneɛ Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uzbek Venda Vietnamese Wolaita Xhosa Yoruba Zande Zulu\n‘Memaa me rɛle fi mɔɔ ɛze me nzi la na mebɔ mɔdenle kɛ menwɔdwu mɔɔ wɔ me nyunlu la anwo.’—FEL. 3:13.\nYƐ EDWƐKƐ TITILE NE MƆ NZONLƐ:\nDuzu a boale ɛzoanvolɛ Pɔɔlo manle ɔgyakyile ninyɛne mɔɔ ɔyɛle ye dɛba la anwo nyanelilɛ a?\nDuzu a Nyamenle kpondɛ kɛ yɛyɛ na yɛ adwenle ambua yɛ fɔlɛ a?\nNgyinlazo boni a bahola aboa yɛ na yɛanva nyanelilɛ yɛanzonle Nyamenle a?\n1-3. (a) Duzu a menli di nwolɛ nyane a, na kɛzi ɛhye kola gyegye yɛ ɛ? (b) Mɔɔ fane Nyamenle mɔɔ bɛnva nyanelilɛ bɛnzonle ye anwo la, duzu a yɛkola yɛsukoa yɛfi Pɔɔlo ɛkɛ a?\nEDWƐKƐDWƐNDOLƐNLI bie hɛlɛle kɛ: “Edwɛkɛ mɔɔ yɛ alɔbɔlɛ kpalɛ mɔɔ bɛka anzɛɛ bɛkɛlɛ la a le ɛhye: ‘Meze ye zɔ a anrɛɛ!’” Edwɛkɛdwɛndolɛnli ne a le J. G. Whittier, na ɛnee ɔlɛka ninyɛne mɔɔ yɛdi nwolɛ nyane mɔɔ yɛ kunlu a anrɛɛ yɛbahola yɛayɛ ye fofolɛ la anwo edwɛkɛ. “Nyane” le debie mɔɔ awie di ye wɔ adwenle nu wɔ debie bie mɔɔ ɔyɛle anzɛɛ anrɛɛ ɔwɔ kɛ ɔyɛ la anwo, na ɔkola ɔmaa “bɛsu.” Yɛ muala yɛyɛ ninyɛne mɔɔ yɛ kunlu a anrɛɛ yɛanyɛ ye zɔ la. Nyɛleɛ boni mɔ a ɛlɛdi nwolɛ nyane a?\n2 Menli bie mɔ ɛyɛ nvonleɛ dɔɔnwo, bɔbɔ bɛyɛ ɛtane mgbole wɔ bɛ ɛbɛlabɔlɛ nu. Bie mɔ noko ɛtɛyɛle ɛtane noko bɛngola bɛnnwu ye saa kpɔkɛ bie mɔɔ bɛzile la le kpalɛ a. Bie mɔ ɛndwenle mɔɔ bɛyɛle ye dɛba ne la anwo bieko. Bie mɔ noko kɔ zo di kpɔkɛ bie mɔɔ bɛzile la anwo nyane na bɛka kɛ “meze ye zɔ a anrɛɛ.” (Edw. 51:3) Kɛzi ɛte nganeɛ ɛ? Ɛ kunlu a anrɛɛ ɔvi ɛnɛ mɔɔ kɔ la ɛbahola wɔazonle Nyamenle mɔɔ ɛnrɛli nyane fee ɔ? Asoo awie wɔ ɛkɛ mɔɔ yɛbahola yɛazukoa debie yɛavi ye neazo ne anu ɔ? Ɛhɛe, ɛzoanvolɛ Pɔɔlo wɔ ɛkɛ.\n3 Pɔɔlo yɛle nvonleɛ mgbole noko ɔzile kpɔkɛ kpalɛ wɔ ye ɛbɛlabɔlɛ nu. Ɔlile nyane kpole wɔ ninyɛne mɔɔ ɔyɛle ye dɛba ne la anwo, noko eza ɔvale nɔhalɛlilɛ ɔzonlenle Nyamenle ɔmanle ye ɛbɛlabɔlɛ wiele ye boɛ. Maa yɛnlea kɛzi ye neazo ne bahola aboa yɛ na yɛanva nyanelilɛ yɛanzonle la.\nMƆƆ PƆƆLO LILE NWOLƐ NYANE\n4. Duzu a ɛzoanvolɛ Pɔɔlo yɛle mɔɔ nzinlii ɔnlunle ɔ nwo wɔ nwolɛ a?\n4 Mekɛ mɔɔ ɛnee Pɔɔlo le kpavolɛ nee Falasiinli la, ɔyɛle ninyɛne mɔɔ nzinlii ɔnlunle ɔ nwo wɔ nwolɛ la. Kɛ neazo la, ɔlile ɛlɔne nyunlu ɔmanle bɛyɛle Kelaese ɛdoavolɛma ne kpɔdekpɔde kpalɛ. Baebolo ne ka kɛ mekɛ mɔɔ bɛhunle Sitivin bɛwiele ala la, “Sɔɔlo [mɔɔ nzinlii bɛravɛlɛle ye Pɔɔlo la] bɔle mɔdenle ala kɛ ɔkɛzɛkye Asɔne ne. Ɔwolowolole azua nu ɔhɔhwenle mraalɛ nee mrenya mɔɔ ɛzɔ diedi ne anu la na ɔvale bɛ ɔvindele ɔmanle bɛguale bɛ efiade.” (Gyi. 8:3) Abɔlɔba Albert Barnes hanle kɛ Giliki edwɛkɛkpɔkɛ mɔɔ bɛhilele ɔ bo “[ɔ]bɔle mɔdenle ala kɛ ɔkɛzɛkye” la le “edwɛkɛ mɔɔ anyebolo wɔ nu, ɔmaa yɛnwu mɔdenlebɔlɛ nee ɛya kpole mɔɔ [Sɔɔlo] vale yɛle bɛ kpɔdekpɔde la.” Ɛhye ati, Barnes hanle kɛ, “Sɔɔlo tetale asɔne ne kɛ nane anwo ɛzulolɛ bie la.” Kɛmɔ ɛnee Sɔɔlo le awie mɔɔ ɛdu ɔ nwo ɛmaa Dwuu ɛzonlenlɛ ne la ati, ɔdele nganeɛ kɛ Nyamenle ɛmaa ye gyima kɛ ɔgu Keleseɛne ɛzonlenlɛ ne. Yemɔti, ɔvale ye kɔdiawu adwenle ne ‘ɔgyegyele Awulae ɛdoavolɛma ne, mraalɛ nee mrenya’ kɛ ɔsɛkye bɛ.—Gyi. 9:1, 2; 22:4. *\n5. Kilehile kɛzi Sɔɔlo gyakyile Gyisɛse ɛdoavolɛ ne mɔ ɛkpɔlɛ na ɔralile Kelaese anwo daselɛ la anu.\n5 Ɛnee Pɔɔlo adwenle a le kɛ ɔkɔ Dɛmasekɛse yeahɔhwe Gyisɛse ɛdoavolɛ ne mɔ yeavi bɛ azua nu ɔ nee bɛ ahɔ Gyɛlusalɛm yeamaa Sanhedrin ne ali bɛ edwɛkɛ. Noko akee, yeanyɛ boɛ ɔluakɛ ɛnee ɔ nee ahenle mɔɔ ɔle Keleseɛnema asafo ne Ati la a ɛlɛko a. (Ɛfɛ. 5:23) Mekɛ mɔɔ ɛnee Sɔɔlo lua adenle nu ɛlɛkɔ Dɛmasekɛse la, Gyisɛse hɔyiale ye na wienyi bie mɔɔ yɛ nwanwane la manle Sɔɔlo anye zinle. Akee Gyisɛse zoanle Sɔɔlo kɛ ɔhɔkpondɛ moalɛ wɔ Dɛmasekɛse. Yɛze mɔɔ ɔzile la.—Gyi. 9:3-22.\n6, 7. Duzu a kile kɛ ɛnee Pɔɔlo ze ɛtane mɔɔ ɔyɛle la ɛ?\n6 Mekɛ mɔɔ Pɔɔlo rayɛle Keleseɛnenli la ye ɛbɛlabɔlɛ hakyile bɔkɔɔ. Kɛ anrɛɛ ɔbakpɔ Keleseɛnema ɛsesebɛ la, ɔraboale bɛ kpalɛ emomu. Yemɔ bɔbɔ, nzinlii ɔhɛlɛle kɛ: “Bɛdabɛ bɛde mɔɔ menyɛle wɔ mekɛ mɔɔ ɛnee meli Dwuuma Nyamenlezonlenlɛ maamɛla ne anzi la. Menyɛle Nyamenle menli ne kpɔdekpɔde memanle ɔbole zolɛ na membɔle mɔdenle kɛ megu asɔne ne.” (Gal. 1:13) Nzinlii mɔɔ ɔkɛlɛ Kɔlentema, Felepaema nee Temɔte la, ɔhanle ninyɛne mɔɔ ɔyɛle na ɔlɛdi nwolɛ nyane la anwo edwɛkɛ bieko. (Bɛgenga 1 Kɔlentema 15:9; Fel. 3:6; 1 Tem. 1:13) Pɔɔlo angɛlɛ ninyɛne ɛhye mɔ kɛ ɔfa yeadu ɔ nwo, yɛɛ yeambɔ mɔdenle kɛ ɔyɛ ɔ nwo kɛ ninyɛne ɛhye mɔ anzi la. Ɛnee ɔze ye wienyi kɛ ɔyɛle ɛtane kpole.—Gyi. 26:9-11.\n7 Baebolo nwo abɔlɔba Frederic W. Farrar hɛlɛle kɛ saa yɛdwenle kɛzi Pɔɔlo yɛle Keleseɛnema ne kpɔdekpɔde kpalɛ la anwo a, yɛbade nyane kpole ne mɔɔ ɔlile nee kɛzi awie mɔ badendɛ atia ye la abo kpalɛ. Mekɛ mɔɔ Pɔɔlo hɔkpɔlale asafo ne mɔ la, ɔbahola yeara ye kɛ mekɛ mɔɔ ɔlumua mɔɔ mediema ne mɔ kɛnwu ye la bɛka kɛ: ‘Yemɔti wɔmɔ a bɛfɛlɛ wɔ Pɔɔlo la. Ɛdawɔ a ɛyɛle yɛ kpɔdekpɔde la!’—Gyi. 9:21.\n8. Kɛzi Pɔɔlo dele nganeɛ wɔ anwunvɔnezelɛ nee ɛlɔlɛ mɔɔ Gyihova nee Gyisɛse lale ye ali hilele ye la anwo ɛ, na duzu a yɛsukoa yɛfi nu a?\n8 Noko akee, Pɔɔlo nwunle kɛ Nyamenle ɛlolɛ ne a manle ɔholale ɔyɛle ye ɛzonlenlɛ gyima ne a. Wɔ ye ngɛlata 14 ne mɔɔ ɔhɛlɛle la anu ɔhanle Nyamenle anwunvɔnezelɛ ne anwo edwɛkɛ fane 90. Ɛhye tɛla mɔɔ Baebolo kɛlɛvolɛ gyɛne biala hɛlɛle la. (Bɛgenga 1 Kɔlentema 15:10.) Pɔɔlo anye zɔle anwunvɔne ne mɔɔ bɛzele ye la kpalɛ, na ɛnee ɔngulo kɛ Nyamenle ɛlolɛ ne kɛyɛ mgbane. Yemɔti, ɔhanle kɛ: “Meyɛ gyima kpalɛ medɛla ɛzoanvolɛma mɔɔ ɛha la amuala.” Pɔɔlo neazo ne maa ɔda ali wienyi kɛ saa yɛka yɛ ɛtane na yɛgyakyi a, Gyihova balua Gyisɛse ɛkpɔnenlɛ afɔle ne azo yeava yɛ ɛtane yeahyɛ yɛ. Nea kɛzi ɛhye le ɛzukoalɛdeɛ kpalɛ maa awie mɔɔ ɔnlie ɔnli kɛ bɛbahola bɛagyinla Kelaese afɔle ne azo bɛava ye ɛtane bɛahyɛ ye la ɛ! (Bɛgenga 1 Temɔte 1:15, 16.) Pɔɔlo yɛle Kelaese kpɔdekpɔde kpalɛ ɛdeɛ, noko ɔholale ɔhɛlɛle kɛ: “Nyamenle Ara ne . . . hulole me na ɔdole ye ngoane aze ɔmanle me.” (Gal. 2:20; Gyi. 9:5) Pɔɔlo zukoale kɛzi ɔbabɔ mɔdenle wɔ ye Nyamenle ɛzonlenlɛ nu ɔnva nwo mɔɔ ɔyɛle ye dɛba ne la, amaa yeanli debie biala anwo nyane. Asoo wɔzukoa kɛ ɛbayɛ ɛhye bie?\nPɔɔlo anva nyanelilɛ anzonle\nƐLƐDI NYANE Ɔ?\n9, 10. (a) Duzu ati a Gyihova menli ne bie mɔ di nyane a? (b) Nvonleɛ boni a wɔ nwo kɛ awie bahɔ zo adwenle mɔɔ ɔyɛle ye dɛba ne la anwo a?\n9 Wɔyɛ ninyɛne bie mɔ mɔɔ ɛlɛdi nwolɛ nyane ɔ? Wɔva wɔ anwosesebɛ nee wɔ mekɛ wɔyɛ ninyɛne mɔɔ nvasoɛ ɛnle zo la ɔ? Mɔɔ ɛyɛle la gyegyele awie mɔ ɔ? Anzɛɛ ninyɛne gyɛne bie ɛlɛmaa wɔali nyane. Kpuyia ne a le kɛ, Duzu a ɛbahola wɔayɛ ye wɔ nwo a?\n10 Menli bie mɔ ta dwenledwenle! Saa bɛkɔ zo bɛdwenledwenle bɛ nvonleɛ nwo a, ɔmaa bɛ rɛle bɔ na bɛdi nyane. Asoo adwenleadwenle kola di ngyegyelɛ nwo gyima? Kyɛkyɛ! Ɔle kɛ ɛde ɛlɛne mɔɔ bɛdo ye sɛkɛ la anu na ɛlɛka ɛdahoma, ɛbava wɔ anwosesebɛ wɔaha dedee noko ɔnrɛdu ɔ bo ɛlɛ! Emomu, saa ɛnyia adwenle kpalɛ a, ninyɛne kpalɛ bavi nu ara. Ɛbahola wɔakpa ahenle mɔɔ ɛvonle ye la kyɛlɛ na bie a baziezie bɛ avinli. Ɔwɔ kɛ ɛtwe ɛ nwo ɛfi mɔɔ vale ngyegyelɛ ne rale la anwo, na wɔanyɛ bieko kenlebie. Bie noko a ɛnrɛhola ɛnrɛyɛ wɔ tɛnlabelɛ ne anwo ɛhwee. Noko adwenleadwenle ɛnrɛhola ɛnrɛboa wɔ, emomu ɔbado ɛ sa nu wɔ wɔ Nyamenle ɛzonlenlɛ nu. Yɛɛ ahatualɛ biala ɛnle adwenleadwenle zo!\n11. (a) Kɛ ɔkɛyɛ na Gyihova ala ye anwuvɔnezelɛ nee ye ɛhulolɛ kpundii ne ali ahile yɛ ɛ? (b) Duzu a Nyamenle kpondɛ kɛ yɛyɛ na yɛ adwenle angyegye yɛ wɔ ɛtane mɔɔ yɛyɛ ye dɛba la anwo a?\n11 Bie mɔ maa nvonleɛ mɔɔ bɛyɛ ye dɛba la gyegye bɛ dedee bɛte nganeɛ kɛ bɛnfɛta wɔ Nyamenle anye zo. Bie a bɛbade nganeɛ kɛ bɛnfɛta Nyamenle anwunvɔnezelɛ ɔluakɛ bɛyɛ ɛtane kpole bie anzɛɛ dɔɔnwo. Nɔhalɛ nu, ɔnva nwo ɛtane biala mɔɔ bɛyɛle la, bɛkola bɛnu bɛ nwo, bɛkakyi, na bɛbiza ɛtanefakyɛ. (Gyi. 3:19) Gyihova bahola ala ye anwunvɔnezelɛ nee ye ɛhulolɛ kpundii ne ali yeahile bɛ kɛmɔ yeyɛ yemaa menli dɔɔnwo la. Gyihova bala ye atiakunlukɛnlɛma ne ali ahile bɛdabɛ mɔɔ bɛbɛlɛ bɛ nwo aze, bɛdi nɔhalɛ na bɛnu bɛ nwo nɔhalɛ nu la. Nyamenle yɛle ye zɔ manle Dwobu mɔɔ ɔhanle edwɛkɛ ɛhye la: “Menlu me nwo; mebɔ ndɛtɛlɛ nee nzonle.” (Dwo. 42:6) Ɔwɔ kɛ yɛ kɔsɔɔti yɛfa adenle ɛhye mɔɔ Nyamenle kpondɛ kɛ yɛfa zo la azo na yɛ adwenle angyegye yɛ: “Sonla mɔɔ fea ye mɛladonlɛ zo la ɛnrɛkpazi, na sonla mɔɔ ka ye ɛtane na ɔgyakyi ye ɛyɛlɛ la, bɛse ye anwunvɔne.” (Mrɛ. 28:13; Gye. 5:14-16) Yemɔti, yɛbahola yɛaha yɛ ɛtane yɛahile Nyamenle, yɛazɛlɛ ye ɛtanefakyɛ, na yɛahwe yɛ nwo yɛavi ɛtaneyɛlɛ nwo. (2 Kɔl. 7:10, 11) Saa yɛyɛ ɛhye mɔ a, anwunvɔnezelɛ Nyamenle ne ‘bava yɛ ɛtane ahyɛ yɛ.’—Aye. 55:7.\n12. (a) Adenle kpalɛ mɔɔ bɛfa zo bɛdi adwenle nu fɔlɛbualɛ nwo gyima la boni a Devidi neazo ne maa yɛnwu ye a? (b) Saa yɛka kɛ debie yɛle Gyihova nyane a ɔkile duzu, na kɛzi ndelebɛbo ɛhye boa yɛ ɛ? (Nea ɛlɛka ne anu.)\n12 Tumi wɔ nzɛlɛlɛ nu; ɔboa yɛ kpalɛ wɔ Nyamenle ɛzonlenlɛ nu. Devidi lale ye nganeɛdelɛ ali wɔ diedi mɔɔ ɔvale ɔzɛlɛle mɔɔ yɛnwu ye wɔ Edwɛndolɛ ne anu la. (Bɛgenga Edwɛndolɛ 32:1-5.) Devidi liele dole nu kɛ mɔdenle mɔɔ ɔbɔle kɛ ɔfa ye adwenle mɔɔ bua ye fɔlɛ yeavea la manle ɔnwunle amaneɛ kpalɛ! Kɛmɔ yeanga ye ɛtane ne la ati, ɔbayɛ kɛ ye adwenle gyegyele ye ɔmanle ɔhanle ye kpɔkɛdelɛ na ɔ nye anlie. Duzu a manle Devidi nyianle ɛtanefakyɛ na ɔ nwo dɔle ye a? Nyamenle mɔɔ ɔhanle ye ɛtane ne ɔhilele ye la ɔ. Gyihova buale Devidi nzɛlɛlɛ ne na ɔmanle ye anwosesebɛ ɔyɛle ninyɛne mɔɔ fɛta la. Zɔhane ala a saa ɛfi ahonle nu ɛsɛlɛ a, ɛbahola wɔanyia anwondozo kɛ Gyihova badie wɔ asɔneyɛlɛ ne a. Saa ɛtane mɔɔ wɔyɛ ye dɛba la tɛgyegye wɔ a, di nwolɛ gyima kɔkpula kɛ ɛbanyia anwondozo kɛ Gyihova ɛva wɔ ɛtane ɛhyɛ wɔ!—Edw. 86:5.\nDWENLE MƆƆ LA Ɛ NYUNLU LA ANWO\n13, 14. (a) Duzu a ɔwɔ kɛ nwolɛ kyia yɛ kɛkala a? (b) Kpuyia boni mɔ a bamaa yɛanleɛnlea ɛbɛla mɔɔ yɛlɛbɔ ye ɛnɛ la anu a?\n13 Ɔle nɔhalɛ kɛ yɛbahola yɛazukoa debie yɛavi mɔɔ ɛzi dɛba la anu ɛdeɛ, noko ɔnle kɛ yɛkɔ zo yɛdwenle nwolɛ bieko. Kɛ anrɛɛ yɛbahɔ zo yɛadwenle mɔɔ ɛzi dɛba anwo la, ɔwɔ kɛ yɛdwenle mɔɔ ɛlɛkɔ zo ɛnɛ nee mɔɔ la yɛ nyunlu la anwo. Duzu a yɛlɛyɛ ye kɛkala anzɛɛ yɛngola yɛnyɛ mɔɔ kenlebie yɛbade nganeɛ wɔ nwolɛ kɛ yɛze a anrɛɛ yɛyɛle anzɛɛ yɛanyɛ a? Asoo yɛlɛfa nɔhalɛlilɛ yɛabɔ yɛ ɛbɛla mɔɔ yɛnrɛli nyane kenlebie ɔ?\n14 Mekɛ mɔɔ anwongyelelɛ kpole ne ɛlɛbikye la, yɛmkpondɛ kɛ adwenleadwenle ɛhye mɔ bu yɛ abɛ nu: ‘Anrɛɛ mebahola meayɛ dɔɔnwo wɔ Nyamenle ɛzonlenlɛ nu ɔ? Duzu ati a meanyɛ adekpakyelɛ wɔ mekɛ mɔɔ ɛnee nwolɛ adenle wɔ ɛkɛ la ɛ? Duzu a ammaa bɛangola bɛamkpa me asafo nu sonvolɛ a? Asoo membɔle mɔdenle amgba kɛ menyia su fofolɛ ne ɔ? Asoo menli mɔɔ bɛle kɛ medame la yɛɛ Gyihova kpondɛ bɛ wɔ ye ewiade fofolɛ ne anu a?’ Kɛ anrɛɛ ɛbadwenledwenle mɔɔ wɔangola wɔanyɛ anwo la, dwenledwenle mɔɔ ɛlɛyɛ ye kɛkala la anwo na nwu ye kɛ ɛlɛyɛ mɔɔ ɛbahola la kɔsɔɔti wɔ Gyihova ɛzonlenlɛ nu. Tɛ ye zɔ a, yɛbayɛ ninyɛne mɔɔ ɔbamaa yɛali nyane kpole la anu.—2 Tem. 2:15.\nMANNU Ɛ NWO ƐLƐ WƆ WƆ ƐZONLENLƐ KPALƐ NWO\n15, 16. (a) Afɔle boni a menli dɔɔnwo ɛbɔ amaa bɛava Nyamenle ɛzonlenlɛ balumua bɛ ɛbɛlabɔlɛ nu a? (b) Duzu ati a ɔnle kɛ yɛnlu yɛ nwo anzɛɛ yɛdi nyane wɔ afɔle mɔɔ yɛbɔ yɛva Belemgbunlililɛ ne yɛlumua la anwo a?\n15 Na bɛdabɛ mɔɔ bɛva ninyɛne bɛbɔ afɔle bɛlɛfa bɛ mekɛ kɔsɔɔti bɛazonle Gyihova la noko ɛ? Ɔbahola yeara ye kɛ ɛvale gyima kpole bie nwo adenle ɛbɔle afɔle anzɛɛ ɛtetele ninyɛne zo amaa wɔanyia mekɛ dɔɔnwo wɔayɛ Belemgunlililɛ gyima ne. Anzɛɛ bie a ɛlile belazinli, anzɛɛ ɛzile kpɔkɛ kɛ ɛnrɛwo kɛkala amaa wɔanyia adenle wɔayɛ dahuu ɛzonlenlɛ gyima ne wɔahɔzonle wɔ Bɛtɛle, wɔayɛ maanle nee maanle avinli suazilɛ, maanzinli nee edwɛkpatɛlɛvolɛ gyima ne bie. Kɛkala mɔɔ ɛlɛyɛ kpanyinli wɔ Gyihova ɛzonlenlɛ nu la, asoo ɔwɔ kɛ ɛnu ɛ nwo anzɛɛ ɛdi nyane? Asoo ɔwɔ kɛ ɛte nganeɛ kɛ afɔle mɔɔ ɛbɔle la anwo ɛngyia anzɛɛ wɔambɔ ye wɔ mekɛ kpalɛ nu ɔ? Kyɛkyɛ!\n16 Wɔ kpɔkɛzilɛ ne gyi ɛhulolɛ kpole mɔɔ ɛlɛ ɛmaa Gyihova nee awie mɔ mɔɔ bɛkpondɛ kɛ bɛsonle ye mɔɔ ɛboa bɛ la azo. Mmanyia adwenle kɛ saa ɛbɔle wɔ ɛbɛla wɔ adenle fofolɛ zo a anrɛɛ ɔbawie wɔ boɛ yeadɛla ɛhye. Wɔ ahonle badɔ wɔ azule nu kɛ ɛyɛle mɔɔ ɛnee ɛze kɛ ɔle kpalɛ ɔmaa wɔ la. Ɛbahola wɔali fɛlɛko kɛ wɔyɛ debie kpalɛ wɔ Gyihova ɛzonlenlɛ nu la. Ɔ rɛle ɛnrɛvi afɔle mɔɔ ɛbɔle la ɛlɛ. Wɔ nɔhalɛ ngoane ne mɔɔ ɔbara la anu, ɔbayila wɔ dɔɔnwo yeadɛla mɔɔ ɛbazuzu nwo ɛnɛ la amuala!—Edw. 145:16; 1 Tem. 6:19.\nKƐ ƆKƐYƐ NA YƐANVA NYANELILƐ YƐANZONLE Ɛ?\n17, 18. (a) Ngyinlazo boni a boale Pɔɔlo manle ɔzonlenle mɔɔ yeanli nyane a? (b) Kpɔkɛ boni a wɔzi ye wɔ mɔɔ ɛzi dɛba, mɔɔ ɛlɛyɛ ye kɛkala, nee kɛzi ɛbazonle Gyihova kenlebie la anwo a?\n17 Duzu ngyinlazo a boale Pɔɔlo mɔɔ yeanli nyane wɔ ye Nyamenle ɛzonlenlɛ nu a? Kɛmɔ J. B. Phillips ngilebɛbo ne ka la, Pɔɔlo hɛlɛle kɛ: “Megyakyi mɔɔ ɛze la me nzi na medende me sa kɛ mesɔ ahyɛlɛdeɛ ne mɔɔ wɔ me nyunlu la anu.” (Bɛgenga Felepaema 3:13, 14.) Pɔɔlo angɔ zo andwenledwenle ninyɛndane ne mɔɔ ɔyɛle ye wɔ Dwuu ɛzonlenlɛ ne anu la anwo. Emomu, ɔvale ye anwosesebɛ kɔsɔɔti ɔyɛle gyima mɔɔ bamaa ɔ sa aha dahuu ngoane ahyɛlɛdeɛ ne la.\n18 Duzu a yɛsukoa yɛfi mɔɔ Pɔɔlo hanle la anu a? Kɛ anrɛɛ yɛbadwenledwenle ninyɛne mɔɔ yɛyɛle bɛ dɛba mɔɔ yɛnrɛhola yɛnrɛyɛ nwolɛ ɛhwee la anwo la, ɔwɔ kɛ yɛfa yɛ adwenle yɛsie ninyɛne mɔɔ saa yɛyɛ a yɛbanyia nyilalɛ kenlebie la azo. Yɛnrɛhola yɛnrɛye ɛtane mɔɔ yɛyɛ la yɛnrɛvi yɛ adwenle nu bɔkɔɔ, noko ɔngyia kɛ yɛmaa yɛ adwenle bua yɛ fɔlɛ wɔ nwolɛ dahuu. Yɛbahola yɛaye mɔɔ ɛzi dɛba la yɛavi yɛ adwenle nu, yɛazonle Gyihova kpalɛ ɛnɛ, na yɛadwenledwenle nyilalɛ ngɛnlɛma mɔɔ yɛ sa baha ye kenlebie la anwo!\n^ ɛden. 4 Mraalɛ noko mɔɔ bɛha bɛ nwo edwɛkɛ fane dɔɔnwo kɛ Sɔɔlo kpɔle bɛ la kile kɛ bɛnyianle kyɛfoa wɔ Keleseɛne ɛzonlenlɛ nu wɔ ɛvoya mɔɔ lumua la anu kɛmɔ bɛyɛ ye ɛnɛ la.—Edw. 68:11.\nSAA YƐKA KƐ GYIHOVA LILE NYANE A DUZU A ƆKILE A?\nBaebolo ne ka ye fane dɔɔnwo wɔ Gyihova anwo kɛ: “Ɔyɛle ye nyane.” (Mɔl. 6:6, 7) Kɛmɔ Nyamenle gyima di munli la ati, ye nyanelilɛ ne ɛnvi nvonleɛ bie mɔɔ ɔyɛle la. (Ɛdi. 23:19; Mɛla 32:4) Emomu, wɔ Hibulu aneɛ nu saa awie kakyi ye adwenle a bɛkola bɛka kɛ ɔlɛdi nyane. Kɛ neazo la, ɔluakɛ Gyihova lɛ ndelebɛbo, ɔkola ɔkakyi ye kpɔkɛzilɛ, na ɔse anwunvɔne la ati, ɔlɛ ɛhulolɛ kɛ ɔbahakyi ye adwenle wɔ ɛtanevolɛma mɔɔ bɛkɛnlu bɛ nwo, bɛkɛzenza bɛ subane la anwo.—Gyɛ. 18:7-10; Dwn. 3:10.


Gyihova Arɛle Ɛtɛfile Me | Baebolo Ne Kakyi Sonla\nKENGA YE WƆ Afrikaans Albanian Amharic Arabic Arabic (Lebanon) Armenian Armenian (West) Aymara Azerbaijani Azerbaijani (Cyrillic) Bulgarian Cambodian Catalan Cebuano Chichewa Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Giliki Greenlandic Gun Haitian Creole Hibulu Hiligaynon Hungarian Igbo Iloko Indonesian Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kongo Korean Latvian Lingala Lithuanian Luganda Luo Macedonian Malagasy Malay Maltese Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Tetun Dili Thai Tigrinya Totonac Tshiluba Tsonga Turkish Tuvaluan Twi Ukrainian Umbundu Vietnamese Waray-Waray Xhosa Yoruba Zapotec (Isthmus) Zulu\nGyihova Arɛle Ɛtɛfile Me\nSusana Plasín Udías anloa edwɛkɛ\nBƐWOLE YE: 1922\nALUMUA NE: KOMINIO MƆƆ LUMUA KILEHILEVOLƐ\nBɛwole me wɔ kpalɛ bie mɔɔ menli lɛ ezukoa ekyi wɔ zo wɔ Bilbao, mɔɔ wɔ Spain sɔlɔ la azo. Yɛle ngakula nna na medame a metɔ zolɛ nwiɔ a. Ɛnee yɛ abusua ne kulo Katɔlek asɔne ne kpalɛ, na ɛnee dahuu mekɔ Mass. Menyianle ɛvolɛ 23 la, menyɛle kilehilevolɛ—ɛnee ɔle gyima mɔɔ mekulo na menyɛle ye ɛvolɛ 40. Mengilele ninyɛne ngakyile, ɔyɛ me fɛ kɛ ɛnee mekile debie wɔ Katɔlek asɔne ne anu la, ɛnee ɔdwu nɔsolɛ a mekilehile ngakula mraalɛ memaa bɛdie kominio mɔɔ lumua la.\nMengɔle agyalɛ ɛvolɛ 12 mɔɔ yɛ anyelielɛ la anzi, menyɛle kunlavolɛ na ɛnee ɔwɔ kɛ menea ngakula mraalɛ nna. Ɛnee meli ɛvolɛ 33 ala! Membɔle mɔdenle kɛ memaa me Katɔlek diedi ne akyekye me rɛle, noko ɛnee kpuyia dɔɔnwo gyegye me. Membizale kɛ: ‘Saa Kelaese ɛwu ɛlie yɛ ngoane a, duzu ati a alesama tɛwu a? Saa sonlakpalɛ kɔ anwuma a, duzu ati a yɛsɛlɛ kɛ Nyamenle Belemgbunlililɛ ne ɛrɛla a?’ Mɔɔ hyia kpalɛ la, membizale kɛ: ‘Saa yɛwu a Nyamenle bua yɛ ndɛne a, duzu ati ɔwɔ kɛ nzinlii yɛfi anwuma, ɛleka mɔɔ bɛte ɛtanevolɛma anwo anzɛɛ hell na yɛba yɛmaa bɛbua yɛ ndɛne bieko a?’\nMembizale ɛsɔfoma bie kpuyia ɛhye mɔ. Bɛ nuhua ko buale kɛ: “Menze. Biza ɛsɔfo kpanyinli ne. Ɔle debie mɔɔ nwolɛ hyia ɔ? Ɛdie Nyamenle ɛdi, ɔnle zɔ ɔ? Mmadwenle nwolɛ!” Noko menyɛle kɛ mekpondɛ nwolɛ mualɛ ne. Nzinlii, mendiele ɛsɔfoma mɔɔ kilehile Gyisɛse anwo debie, bɛkɔ Pɛntekɔso yɛɛ menli mɔɔ die ninyɛne ngakyile di la ngilehilelɛ ne bie. Noko biala ambua me kpuyia ne mɔ kpalɛ.\nMekɛ mɔɔ ɛnee mebo ɛvolɛ 60 la, sukulu kakula ekyi mɔɔ ɛli ɛvolɛ nsuu la dole ɛsalɛ vɛlɛle me kɛ membɛla Gyihova Alasevolɛ debiezukoalɛ ne bie. Me nye liele mɔɔ menwunle ye nee mɔɔ mendele la anwo, noko ɔluakɛ menlɛ alagye la ati, meamkpondɛ Alasevolɛ ne mɔ abo zo bieko. Ɛvolɛ nwiɔ anzi, Alasevolɛ agyalɛma mɔɔ bɛfɛlɛ bɛ Juan nee Maite la bɔle me anlenkɛ ne anu. Wɔ siane nsa anu ɛnee mebiza bɛ kpuyia dɔɔnwo na bɛye ɔ nloa, na awieleɛ bɔkɔɔ ne ɔhakyile Baebolo ɛzukoalɛ.\nNea kɛzi ɛnee me nye la debiezukoalɛ ko biala ade la! Menyɛle debie biala anwo neɛnleanu kpalɛ, menvale Baebolo ngakyile nsa meneanle kɛ mɔɔ Gyihova Alasevolɛ kilehile la amgba le nɔhalɛ a. Yeangyɛ, menwunle kɛ asɔne ɛmaa meyɛ basaa wɔ ɛvolɛ dɔɔnwo anu. Ngakyile kpole mɔɔ wɔ me diedi dɛba ne nee mɔɔ melɛsukoa wɔ Baebolo ne anu la gyegyele me. Me nwo bubule me, ɔle kɛ asɛɛ me diedi ne le baka kpole bie mɔɔ bɛlɛtu ɔ bo la.\nƐnee meze kɛ menyia agudeɛ bie\nAkee me hu mɔɔ tɔ zo nwiɔ la anwo dole ye kpole na ɔwule. Zɔhane mekɛ ne ala, mengyakyile gyima na menvile Bilbao wɔ mekɛ bie anu. Juan nee Maite noko vile ɛkɛ. Ɔyɛ me nyane kɛ, mengyakyile Baebolo ɛzukoalɛ ne. Noko akee, wɔ me ahonle nu, ɛnee meze kɛ menyia agudeɛ bie. Me rɛle anvi ye ɛlɛ.\nƐvolɛ kɛyɛ 20 anzi, mɔɔ ɛnee menyia ɛvolɛ 82 la, Juan nee Maite ziale rale Bilbao na bɛrakpɔlale me. Nea kɛzi me nye liele kɛ menwunle bɛ bieko a! Menwunle kɛ Gyihova arɛle ɛtɛfile me, na mendoale me debiezukoalɛ ne azo. Ɛnee Juan nee Maite lɛ me nwo abotane kpalɛ, ɔluakɛ ɛnee meta mebiza edwɛkɛ ko ne ala fane dɔɔnwo. Ɛnee ɔhyia kɛ mebiza Baebolo nu edwɛkɛ fane dɔɔnwo amaa meahola meaye kɛzi mete nganeɛ wɔ me diedi dɛba ne anwo la meavi ɛkɛ. Ɛnee eza mekulo kɛ menwu debie kpalɛ amaa meahola meahilehile Baebolo ne anu nɔhalɛ ne meahile me gɔnwo mɔ nee me abusua ne.\nKenle mɔɔ bɛzɔnenle me—mɔɔ ɛnee meli ɛvolɛ 87 la—le mekɛ mɔɔ me nye liele kpalɛ wɔ me ɛbɛlabɔlɛ nu a. Bɛzɔnenle me wɔ Gyihova Alasevolɛ nyianu bie mɔɔ bɛyɛle la abo. Keleseɛne kpanyinli bie luale Baebolo ne azo manle ɛdendɛlɛ mɔɔ fane yɛdayɛ mɔɔ bɛbazɔne yɛ la anwo titile. Ɛdendɛlɛ ne manle menzunle. Mendiele ye kɛ asɛɛ Gyihova ɛlɛtendɛ ahile me la. Bɛzɔnenle me bɛwiele la, Alasevolɛ dɔɔnwo rale me nwo ɛkɛ na bɛyɛle me mo—ɔnva nwo kɛ ɛnee bɛ nuhua dɔɔnwo ɛnze me la!\nƐnee dahuu meze kɛ Gyisɛse Kelaese a le “adenle ne” a. (Dwɔn 14:6) Noko me Baebolo ɛzukoalɛ ne boale me manle menwunle Gyihova, ahenle mɔɔ yɛdua Gyisɛse anwo zo yɛnwu ye la. Kɛkala, mekola mesɛlɛ Nyamenle kɛ me kulovolɛ Selɛ nee me Gɔnwo. Draw Close to Jehovah * buluku ne mɔɔ mengengale la a boale me kpalɛ a. Mengengale ɔ muala wɔ nɔsolɛ kokye anu! Gyihova anwunvɔnezelɛ ne mɔɔ menzukoale la hanle me ahonle.\nSaa menea mekɛ tendenle mɔɔ meva mekpondɛ ɛzonlenlɛ nu nɔhalɛ ne a, ɔmaa medwenle mɔɔ Gyisɛse hanle la anwo kɛ: “Bɛbiza na bɛ sa kɛha ye; bɛkpondɛ na bɛkɛnwu ye; bɛbɔ nu na bɛkɛbuke bɛ.” (Mateyu 7:7) Kɛkala mɔɔ menyia mualɛ ne mɔɔ ɛnee melɛkpondɛ la, me nye die kpole kɛ mebaha nwolɛ edwɛkɛ meahile awie mɔ.\nMenyia ɛvolɛ 90 ɛdeɛ, noko mete nganeɛ kɛ metɛnyinle wɔ sunsum nu. Debiezukoalɛ biala mɔɔ mebahɔ wɔ Belemgbunlililɛ Asalo ɛkɛ la le mekɛ titile maa me—ɔlua ndelebɛbo mɔɔ sonle bolɛ mɔɔ menyia yɛɛ me mediema mrenya nee mraalɛ mɔɔ me nee bɛ yia nu la. Me nye la kɛ mebayɛ kilehilevolɛ bieko wɔ Paladaese azɛlɛ ne mɔɔ bɛbɔ nwolɛ ɛwɔkɛ la azo. (Yekile 21:3, 4) Me nye la titile kɛ mebanwu kɛ bɛdwazo me alɔvolɛ mɔɔ bɛwu la bɛra ngoane nu na meanyia adenle meahilehile bɛ Baebolo ne anu nɔhalɛ ne. (Gyima ne 24:15) Nea kɛzi me nye la kɛ mebaha kɛzi Gyihova manle me ahyɛlɛdeɛ mɔɔ sonle bolɛ wɔ me mgbanyinli nu meahile bɛ la! ▪\n^ ɛden. 15 Gyihova Alasevolɛ a ɛyɛ a.\nFa nwa awie Fa nwa awie Gyihova Arɛle Ɛtɛfile Me


Ayezaya 60 | Yintanɛte Zo Baebolo | Ewiade Fofolɛ Ngilebɛbo\nGyihova anyunlunyia ne ɛda Zayɔn anwo zo (1-22)\nKɛ abubule mɔɔ ɛlɛtu ahɔ bɛ tunli nu la (8)\nKɛ mekɛva kɔbele la, mebava nvutuke (17)\nMɔɔ le nretee la bayɛ apenle (22)\n60 “O raalɛ ye, dwazo+ na ta, ɔluakɛ wɔ wienyi ne ɛra. Gyihova anyunlunyia ne ɛda ɛ nwo zo.+ 2 Nea, awozinli baheda azɛlɛ ye azoYɛɛ awozinli kabii baheda maanle maanle ne mɔ azo;Noko Gyihova bada ɛ nwo zo,Na bɛbanwu ye anyunlunyia ne wɔ ɛ nwo zo. 3 Maanle maanle ne mɔ bara wɔ wienyi ne anwo+Na arelemgbunli+ ara wɔ wienyi kpole* ne anwo.+ 4 Maa ɛ nye zo fa bɔ ɛ nwo mgbɔlɔka yia! Bɛ muala bɛboɔboa bɛ nloa; bɛlɛba ɛ nwo ɛkɛ. Ɛ mra mrenyia ne mɔ vi moamoa ɛlɛba,+Yɛɛ bɛvievia ɛ mra mraalɛ ne mɔ.+ 5 Zɔhane mekɛ ne, ɛbanwu ye na ɛ nye alie,+Wɔ ahonle bali fɛlɛko na ɛ nye alie abo zo,Ɔluakɛ nyevile nu anwonyia ne bara wɔ ɛkɛ;Maanle maanle ne mɔ ninyɛne bayɛ wɔ ɛdeɛ.+ 6 Afunlumu dɔɔnwo bayi wɔ azɛlɛ ne azo,Medean nee Yifaa afunlumu mralɛ nyinli.+ Bɛdabɛ mɔɔ bɛvi Hyiba la amuala—bɛbara;Bɛbava nvutuke nee ɛyɛlɛvuanlɛ bɛara. Bɛbabɔ Gyihova ayɛlɛyelɛ ne nolo.+ 7 Bɛbaboɔboa Kidaa mboane kɔsɔɔti anloa+ bɛarɛlɛ wɔ. Nɛbeeyɔto mboane nyinli+ bazonle wɔ. Bɛbara me afɔlemokyea ne azo na mealie bɛ meado nu,+Na mebayɛ me anyunlunyia sua* ne kɛnlɛma.+ 8 Nwane mɔ a le ɛhye mɔ mɔɔ ɛlɛtu kɛ amungu,Kɛ abubule mɔɔ ɛlɛtu ahɔ bɛ tunli* nu la ɛ? 9 Mbɔra bava bɛ nye ado me nwo zo;+Tahyehye meli ne mɔ balimoa*Ava ɛ mra mrenyia ne mɔ avi moamoa ara,+Bɛbava bɛ dwɛtɛ fufule nee nvutuke bɛara,Kɛ bɛfa bɛaye Gyihova wɔ Nyamenle ne duma nee Yizilayɛ Nwuanzanwuanza Ko ne ayɛlɛ,Ɔluakɛ ɔbawula wɔ anyunlunyia.*+ 10 Nyɛvolɛ balie wɔ bane ne mɔ,Na bɛ arelemgbunli azonle wɔ,+Ɔluakɛ menvale ɛya membɔle wɔ,Noko wɔ me ɛlolɛ ne* anu mebaze wɔ anwunvɔne.+ 11 Bɛbabukebuke wɔ nlenkɛ mgbole bɛagua nwo dahuu;+Bɛnrɛtoto nu alehyenlɛ nee aledwolɛ,Amaa bɛava maanle maanle ne mɔ ninyɛne bɛarɛlɛ wɔ,Na bɛ arelemgbunli a bali bɛ nyunlu a.+ 12 Ɔluakɛ maanle nee belemgbunlililɛ biala mɔɔ ɛnrɛzonle wɔ la abo zo baminli,Na bɛazɛkye maanle maanle ne mɔ bɔkɔɔ.+ 13 Lɛbanɔn anyunlunyia ne bara wɔ ɛkɛ,+Dwunipa mbaka, aahye mbaka nee sepelɛse mbaka kɔsɔɔti,+Amaa me ɛzonlenlɛsua ne ayɛ ɛleka kɛnlɛma;Mebawula ɛleka mɔɔ me gyakɛ gyi la anyunlunyia.+ 14 Menli mɔɔ hilele wɔ nyane la amra mrenyia ne mɔ barabɔ bɛ ti aze wɔ ɛ nyunlu;Menli mɔɔ ɛmbu wɔ la kɔsɔɔti barahoto ɛ gyakɛ anu,Na bɛbavɛlɛ wɔ Gyihova suakpole,Yizilayɛ Nwuanzanwuanza Ko ne Zayɔn.+ 15 Bɛkpole wɔ yɛɛ bɛkpɔle wɔ, na ɛnee awie biala ɛnva wɔ adenle zo ɛdeɛ,+Noko mebamaa wɔayɛ debie mɔɔ bɛfa bɛtu bɛ nwo dahuu,Na wɔayɛ debie mɔɔ bamaa bɛali fɛlɛko wɔ awolɛndoazo kɔsɔɔti anu.+ 16 Ɛbanlo maanle maanle ne mɔ nyɛfonzule,+Yɛɛ ɛbanlo arelemgbunli nyɛfo;+Na ɛbanwu kɛ medame Gyihova mele wɔ Ngoanedievolɛ,Yɛɛ Gyekɔbo Tumivolɛ Ko ne a le wɔ Kpɔnevolɛ a.+ 17 Kɛ mekɛva kɔbele la, mebava nvutuke,Kɛ mekɛva bulalɛ la, mebava dwɛtɛ fufule,Kɛ mekɛva baka la, mebava kɔbele,Kɛ mekɛva awolɛ la, mebava bulalɛ meara;Na mebakpa anzodwolɛ kɛ wɔ neavolɛNa tenleneyɛlɛ ayɛ wɔ gyima zo kpanyinli.+ 18 Bɛnrɛde basabasayɛlɛ wɔ wɔ azɛlɛ zoYɛɛ bɛnrɛnwu azua mɔɔ ɛzɛkye ɛdɔ mgbane la wɔ wɔ ɛweɛne zo bieko.+ Ɛbavɛlɛ wɔ bane ne mɔ Ngoanelielɛ+ yɛɛ wɔ nlenkɛ mgbole ne mɔ Ayɛlɛyelɛ. 19 Sɛnzɛne ne ɛnrɛda ɛnrɛmaa wɔ wɔ alehyenlɛ nu bieko,Yɛɛ siane ɛnrɛda ɛnrɛmaa wɔ wɔ aledwolɛ nu,Ɔluakɛ Gyihova bayɛ wienyi amaa wɔ dahuu,+Na wɔ Nyamenle ne bayɛ wɔ anyunlunyia.+ 20 Wɔ sɛnzɛne ne ɛnrɛdɔ,Yɛɛ wɔ siane ne ɛnrɛnlu bieko,Ɔluakɛ Gyihova bayɛ wienyi amaa wɔ dahuu,+Na wɔ nyanelilɛ mekɛ ne bara awieleɛ.+ 21 Wɔ menli ne amuala bayɛ tenlenema;Bɛbadɛnla azɛlɛ ne azo dahuu. Bɛbayɛ debie mɔɔ melua mɔɔ ɔbafifi,Me sa anloa gyima+ mɔɔ bawula me anyunlunyia la.+ 22 Mɔɔ le nretee la bayɛ apenleYɛɛ mɔɔ le ekyi la bayɛ maanle kpole. Medame Gyihova, mebayɛ ye ndɛndɛ wɔ ye mekɛ nloa.”\n^ Anzɛɛ “wɔ aleɛbahye wienyi.”\n^ Anzɛɛ “me sua kɛnlɛma.”\n^ Ɛnee menli a yɛ tunli ɛhye mɔ maa nloma ne mɔ a.\n^ Anzɛɛ “bayɛ kɛ alimoa ne la.”\n^ Anzɛɛ “ɔbayɛ wɔ kɛnlɛma.”\n^ Anzɛɛ “me nyeleyɛlɛ ne.”


Dwobu 6 | Yintanɛte Zo Baebolo | Ewiade Fofolɛ Ngilebɛbo\nDwobu mualɛ (1-30)\nƆhanle kɛ ɔdi benle (2-6)\nYe arɛlekyekyevolɛma ne le mɛlɛbɛla (15-18)\n“Nɔhalɛ edwɛkɛ ɛnyɛ nyane!” (25)\n6 Akee Dwobu buale kɛ: 2 “Anrɛɛ bɛkɛhola bɛkɛzuzu me abodelɛ+ ne amualaNa bɛkɛva bɛkɛboka me amaneɛnwunlɛ ne anwo bɛkɛgua tone zo! 3 Anrɛɛ ye ɛlomboɛ kɛdɛla ɛnweazo ɛnwea. Ɛhye ati a me edwɛkɛ wowɔ* zɛhae la.+ 4 Ɔluakɛ Tumivolɛ Bedevinli ne ɛda mbaka ne mɔ ɛwowɔ me,Na me sunsum ɛlɛno bɛ pɔezen ne;+Ɛzulolɛ mɔɔ vi Nyamenle ɛkɛ la ɛra me nwo zo. 5 Asoo ɛbɔ nu asoaso+ su teɛdea nu wɔ mekɛ mɔɔ yenyia ndile la,Anzɛɛ ɛnlankɛ nyinli su wɔ mekɛ mɔɔ yenyia aleɛ la? 6 Asoo bɛdi aleɛ taboloo mɔɔ bɛngua ngyenle nu,Anzɛɛ baka nu nzule teteatea ne yɛ fɛ ɔ? 7 Mekpo kɛ mekɛzɔ* ninyɛne zɛhae mɔ anu. Bɛle kɛ debie mɔɔ ɛzɛkye wɔ me aleɛ nu la. 8 O anrɛɛ menyia mɔɔ mebiza laNa Nyamenle amaa me sa aha mɔɔ mekpondɛ la! 9 Anrɛɛ Nyamenle ɛnyia ɛhulolɛ kɛ ɔbabɛtɛ me,Na yeadende ɔ sa wɔ me nwo zo yeaye me yeavi ɛkɛ!+ 10 Anrɛɛ yemɔ bɔbɔ bakyekye me rɛle;Anrɛɛ mebawuluwulu meali fɛlɛko ɔnva nwo kɛ melɛdi nyane kpole la,Ɔluakɛ metɛkpole Nwuanzanwuanza Ko ne edwɛkɛ.+ 11 Asoo melɛ anwosesebɛ mefa mekendɛ?+ Na awieleɛ boni a ɛlɛkendɛ me, mɔɔ ɔwɔ kɛ mekɔ zo metɛnla ngoane nu* a? 12 Asoo me anwosesebɛ le kɛ bolɛ? Anzɛɛ me nwo nane le kɔbele ɔ? 13 Asoo mebahola mealua adenle bie azo meaboa me nwoWɔ mekɛ mɔɔ bɛlie me ninyɛne kɔsɔɔti mɔɔ bahola aboa me la? 14 Awie biala mɔɔ ɛnla ɛlɔlɛ kpundii ali ɛngile ɔ gɔnwo la+Bakpo Tumivolɛ Bedevinli ne anwo ɛzulolɛ noko.+ 15 Medame me mediema le mɛlɛbɛla+ kɛ fɔsɛlɛ nu azudenle,Bɛle kɛ fɔsɛlɛ nu azudenle nu nzule mɔɔ ɛngyɛ na yeasesa la. 16 Ayese maa bɛyɛ kisii,Yɛɛ ezukɔtweaba mɔɔ kolo la vea bɛ nu. 17 Noko wawaa nu bɛkakyi ɛleka mɔɔ nzule ɛnle la na bɛba awieleɛ;Saa wuluwulu ba a, bɛsesa. 18 Bɛ adenle ne kakyi;Bɛse bɛdua ɛsɛlɛ zo na bɛ bo zo minli. 19 Tima+ adenduvoma kpondɛ bɛ;Hyiba+ adenduvoma* kendɛ bɛ. 20 Bɛ nyunlu gua aze ɔluakɛ ɛnee bɛdie bɛdi kɛ bɛbanyia nzule;Bɛbadwu ɛkɛ ne na bɛ rɛle bɔ. 21 Zɔhane ala a bɛdabɛ noko bɛde bɛmaa me a;+Bɛnwu me amaneɛnwunlɛ ɛzulolɛ ne, na bɛ ahonle ɛdu.+ 22 Asoo meha kɛ, ‘Bɛmaa me debie,’ Anzɛɛ mebiza bɛ kɛ bɛva bɛ anwonyia ne bie bɛhyɛ me ɔ? 23 Asoo mebiza kɛ bɛlie me bɛvi kpɔvolɛ bie asa anuAnzɛɛ bɛlie me ngoane* bɛvi nzisima asa anu ɔ? 24 Bɛhilehile me, na mebayɛ koonwu;+Bɛboa me bɛmaa menwu me nvonleɛ ne. 25 Nɔhalɛ edwɛkɛ ɛnyɛ nyane!+ Noko duzu nvasoɛ a bɛkola bɛnyia ye bɛfi bɛ ahwibɛnyunlu ne anu a?+ 26 Bɛlɛfa me edwɛkɛ ne anwo adwenle kɛ bɛtwi me nyunlu,Kɛ sonla mɔɔ anye zo ɛda ye la edwɛkɛ+ mɔɔ anwoma bɔ ye kɔ la ɔ? 27 Eza bɛbagua nrisa ati ma*+Na bɛadɔne bɛ gɔnwo!+ 28 Ɔti kɛkala bɛhakyi bɛ nwo na bɛnlea me,Ɔluakɛ menrɛbɔ adalɛ wɔ bɛ nyunlu. 29 Mesɛlɛ bɛ, bɛzia bɛzuzu nwo—bɛmmabua me ndɛne—Ɛhɛe, bɛzia bɛzuzu nwo, ɔluakɛ me tenleneyɛlɛ ne gyi kpundii. 30 Me tafinlima ɛha edwɛkɛ mɔɔ ɔnle kɛ ɔka la ɔ? Asoo me talɛ* ɛnze kɛ debie ɛngɔ ye boɛ ɔ?\n^ Anzɛɛ “le ngoaseasɛm.”\n^ Anzɛɛ “Me ɛkɛla kpo kɛ ɔkɛzɔ.”\n^ Anzɛɛ “mɔɔ ɔwɔ kɛ memaa me ngoane mekɛ (ɛkɛla) wa.”\n^ Anzɛɛ “Siba adenduvoma ekpunli.”\n^ Hibulu aneɛ nu, “bɛkpɔne me.”\n^ Ɛhye kile bɛ nloa anu anwuma.


Daneɛle 9 | Yintanɛte Zo Baebolo | Ewiade Fofolɛ Ngilebɛbo\nDaneɛle ɛtanehanlɛ nwo asɔneyɛlɛ (1-19)\nƆbadɔ mgbane ɛvolɛ 70 (2)\nGeebeleɛle rale Daneɛle anwo ɛkɛ (20-23)\nBɛhanle dapɛne 70 anwo ngapezo bɛdole ɛkɛ (24-27)\nMɛzaya ne bavinde wɔ dapɛne 69 anzi (25)\nBɛbapɛ Mɛzaya ne bɛavi ɛkɛ (26)\nBɛbazɛkye suakpole ne nee ɛleka nwuanzanwuanza ne (26)\n9 Wɔ Ahazelɔse ara Dalayɛse+—Medeanli ne mɔɔ bɛziele ye belemgbunli wɔ Kaledeama belemgbunlililɛ+ ne azo la—ɛvolɛ mɔɔ limoa 2 wɔ ye tumililɛ ne ɛvolɛ mɔɔ limoa la anu, medame Daneɛle, menwunle ɛvolɛ dodo mɔɔ Gyɛlusalɛm badɔ mgbane la wɔ mbuluku ne mɔ anu kɛ mɔɔ Gyihova edwɛkɛ ne mɔɔ ɔhanle ɔhilele ngapezonli Gyɛlɛmaya la de la:+ Ɔle ɛvolɛ 70.+ 3 Ɔti mengɔle Gyihova, nɔhalɛ Nyamenle ne anyunlu, membodole ye wɔ asɔneyɛlɛ nu, mengyele ɛhɔne+ na mengedale ɛrele yɛɛ membɔle nzonle. 4 Menzɛlɛle Gyihova me Nyamenle ne na menganle yɛ ɛtane ne mɔ kɛ: “O Gyihova nɔhalɛ Nyamenle ne, Wɔmɔ mɔɔ ɛle bedevinli na ɛ nwo yɛ ɛzulolɛ, mɔɔ ɛdi wɔ ngyekyeleɛ zo na ɛda ɛlɔlɛ kpundii ali+ ɛkile bɛdabɛ mɔɔ bɛkulo wɔ na bɛdi wɔ mɛla ne mɔ azo la,+ 5 yɛvo na yɛyɛ ɛtane yɛɛ yɛyɛ amumuyɛ na yɛde atua;+ yɛɛ yɛhwe yɛ nwo yɛvi wɔ mɛla nee wɔ ndɛnebualɛ ne mɔ anwo. 6 Yɛandie wɔ azonvolɛ ngapezoma ne mɔ,+ mɔɔ dendɛle wɔ wɔ duma nu hilele yɛ arelemgbunli, yɛ mgbanyima, yɛ nenyia mɔ nee menli mɔɔ wɔ azɛlɛ ne azo kɔsɔɔti la. 7 O Gyihova, wɔmɔ a tenleneyɛlɛ le wɔ ɛdeɛ a, na yɛmɛ a anyiemgba* fɛta yɛ a kɛ mɔɔ ɔde ye ɛnɛ la, Dwudama, Gyɛlusalɛmma nee Yizilayɛma amuala, bɛdabɛ mɔɔ bɛbikye nee bɛdabɛ mɔɔ bɛwɔ moamoa wɔ azɛlɛ ne mɔɔ ɛbɔle bɛ asande ɛhɔguale zolɛ la amuala azo la, ɔluakɛ bɛanli nɔhalɛ bɛammaa wɔ.+ 8 “O Gyihova, yɛmɛ a anyiemgba* fɛta yɛ a, yɛ arelemgbunli, yɛ mgbanyima nee yɛ nenyia mɔ, ɔluakɛ yɛyɛ ɛtane yɛtia wɔ. 9 Anwunvɔnezelɛ nee ɛtanefakyɛ le Gyihova yɛ Nyamenle ne ɛdeɛ,+ ɔluakɛ yɛde ɔ nwo atua.+ 10 Yɛandie Gyihova yɛ Nyamenle ne ane, yɛanli ye mɛla ne mɔ mɔɔ ɔluale ye ngapezoma ne mɔ anwo zo ɔvale ɔmaanle yɛ la azo.+ 11 Yizilayɛma amuala ɛbulu wɔ Mɛla ne azo, bɛandie ɛ ne na bɛhwenle bɛ nwo, yemɔti ɛwolale amowa nee ndane ne mɔɔ bɛhɛlɛ bɛ wɔ nɔhalɛ Nyamenle ne sonvolɛ Mosisi Mɛla ne anu la ɛguale yɛ nwo zo,+ ɔluakɛ yɛyɛ ɛtane yɛtia Ye. 12 Yeli ye edwɛkɛ mɔɔ ɔhanle ɔtiale yɛ nee mɔɔ tia yɛ+ tumivolɛma mɔɔ nea yɛ nwo zo la* azo, yeva munzule kpole yera yɛ nwo zo; bɛtɛyɛle debie zɛhae bie wɔ aleɛabo ɛlɛ, kɛ mɔɔ bɛyɛ ye wɔ Gyɛlusalɛm la.+ 13 Kɛ mɔɔ bɛhɛlɛ ye wɔ Mosisi Mɛla ne anu la, munzule ɛhye mɔ amuala ɛra yɛ nwo zo,+ noko yɛtɛsɛlɛle Gyihova yɛ Nyamenle ne anyunlu ɛlolɛ, yɛtɛtwenle yɛ nwo yɛtɛfile yɛ nvonleɛ nwo+ yɛɛ yɛtɛnyianle wɔ nɔhalɛ* ne anwo nwunu. 14 “Ɔti Gyihova hɔle zo nleanle na ɔvale munzule ɔrale yɛ nwo zo, ɔluakɛ Gyihova yɛ Nyamenle ne le tenlene wɔ gyima mɔɔ yeyɛ la kɔsɔɔti anu; noko yɛtɛtiele ɔ ne.+ 15 “Kɛkala, O Gyihova yɛ Nyamenle, Wɔmɔ mɔɔ ɛvale ɛsalɛ mɔɔ tumi wɔ nu ɛliele wɔ menli ne ɛvile Yigyibiti azɛlɛ zo+ na ɛliele duma ɛmaanle ɛ nwo too yeradwu ɛnɛ la,+ yɛyɛ ɛtane yɛɛ yɛyɛ amumuyɛ. 16 O Gyihova, kɛ mɔɔ wɔ tenlene gyima ne mɔ kɔsɔɔti de la,+ yɛsɛlɛ wɔ, ye wɔ ɛya ne nee wɔ ɛya kpole ne fi wɔ suakpole Gyɛlusalɛm, wɔ boka nwuanzanwuanza ne anwo zo; ɔlua yɛ ɛtane ne nee yɛ nenyia mɔ nvonleɛ ne mɔ ati, Gyɛlusalɛm nee wɔ menli ne ɛrayɛ anyiemgba debie wɔ bɛdabɛ mɔɔ bɛbɔ yɛ bɛyia la kɔsɔɔti anye zo.+ 17 Ɔti, O yɛ Nyamenle, kɛkala tie wɔ sonvolɛ asɔneyɛlɛ nee ye modolɛ, na maa ɛ nyunlu ɛda wɔ wɔ ɛzonlenlɛsua ne+ mɔɔ ɛdɔ mgbane la azo,+ ɔlua wɔ duma ne ati, O Gyihova. 18 O me Nyamenle, yɛ ɛnzolɛ na tie! Buke ɛ nye na nea yɛ tɛnlabelɛ ne mɔɔ ɛzɛkye nee suakpole ne mɔɔ bɛfa wɔ duma bɛfɛlɛ ye la; ɔluakɛ tɛ yɛ tenlene gyima ti a yɛlɛbodo wɔ a, emomu wɔ anwunvɔnezelɛ kpole ne ati ɔ.+ 19 O Gyihova, tie yɛ. O Gyihova, fa kyɛ yɛ.+ O Gyihova, nea na yɛ nwolɛ debie! O me Nyamenle, wɔ duma ne ati mmakyɛ, ɔluakɛ bɛfa wɔ duma a bɛfɛlɛ wɔ suakpole ne nee wɔ menli ne a.”+ 20 Mekɛ mɔɔ megua zo melɛyɛ asɔne na melɛka me ɛtane nee me menli Yizilayɛma ɛtane ne na melɛfa me Nyamenle ne boka nwuanzanwuanza ne anwo modolɛ meado Gyihova me Nyamenle ne anyunlu la,+ 21 ɛhɛe, mekɛ mɔɔ megua zo melɛtendɛ wɔ asɔneyɛlɛ nu la, nrenyia Geebeleɛle+ mɔɔ menlimoale menwunle ye wɔ ɛnyelɛzodeɛnwunlɛ ne anu la,+ rale me nwo ɛkɛ ne na ɛnee mevɛ kpalɛ, kɛyɛ mekɛ mɔɔ bɛfa bɛbɔ ahyɛlɛ afɔle ne wɔ nɔsolɛ nu la anu. 22 Ɔmaanle me ndelebɛbo na ɔhanle kɛ: “O Daneɛle, mera kɛ mebamaa wɔ nwunu nee ndelebɛbo. 23 Mekɛ mɔɔ ɛbɔle wɔ nzɛlɛlɛ ne abo ala la, menyianle nrɛlaleɛ bie, na mera kɛ mebaha meahile wɔ, ɔluakɛ ɛle sonla mɔɔ ɛsonle bolɛ kpalɛ.*+ Ɔti suzu edwɛkɛ ne anwo na te ɛnyelɛzodeɛnwunlɛ ne abo. 24 “Bɛva dapɛne* 70 bɛmaa wɔ menli ne nee wɔ suakpole nwuanzanwuanza ne,+ amaa bɛapɛ mɛladonlɛ zo, bɛava ɛtane bɛara awieleɛ,+ bɛayɛ nvonleɛ nwo mgbɔdalɛ,+ bɛava dahuu tenleneyɛlɛ bɛara,+ bɛazɔ ɛnyelɛzodeɛnwunlɛ nee ngapezo* ne anloa,+ na bɛakpokpa Nwuanzanwuanza Ɛleka Ne Mɔ Anu Nwuanzanwuanza ne.* 25 Nwu ye na te ɔ bo kɛ ɔvi edwɛkɛ mɔɔ se bɛmaa Gyɛlusalɛm ɛyɛ kɛ ye dɛba ne na bɛkyekye ye bieko la azo+ kɔdwu Mɛzaya,*+ Adekilevolɛ ne+ anwo zo la, bayɛ dapɛne 7 nee dapɛne 62.+ Bɛbakyekye ye bieko bɛamaa yeayɛ kɛ ye dɛba ne la, ɔbanyia gua zo na bɛadu kuma bɛabɔ ye bɛayia, noko ɔbayɛ anwongyelelɛ mekɛ nu. 26 “Na dapɛne 62 ne anzi, bɛbapɛ Mɛzaya ne bɛavi ɛkɛ,*+ na ɔnrɛha ye ɛhwee.+ “Na adekilevolɛ bie mɔɔ ɛlɛba la menli ne bazɛkye suakpole ne nee ɛleka nwuanzanwuanza ne.+ Na azuyilɛ ne a bamaa yeara ye awieleɛ a. Na bɛbaho too awieleɛ ne ara; kpɔkɛ mɔɔ bɛzi bɛmaa ye la a le kɛ ɔbadɔ mgbane.+ 27 “Na ɔbamaa ngyekyeleɛ ne ayɛ gyima amaa menli dɔɔnwo wɔ dapɛne ko anu; na wɔ dapɛne foa ko anu, ɔbamaa bɛagyakyi afɔlebɔlɛ nee ahyɛlɛ afɔlebɔdeɛ.+ “Na mɔɔ bɔ maanle la badɛnla kyibadeɛ ninyɛne ne mɔ andɛba ne azo;+ na bɛbawola mɔɔ bɛzi nwolɛ kpɔkɛ la bɛagua mɔɔ ɛdɔ mgbane la azo kɔkpula kɛ ɔ bo zo babɔ bɔkɔɔ.”\n^ Hibulu aneɛ nu, “nyiane.”\n^ Hibulu aneɛ nu, “ye ndɛnebuavolɛma mɔɔ buale yɛ ndɛne la.”\n^ Anzɛɛ “nɔhalɛlilɛ.”\n^ Anzɛɛ “bɛkulo wɔ edwɛkɛ kpalɛ; bɛbu wɔ kpalɛ.”\n^ Wɔ ɛke dapɛne 1 biala le ɛvolɛ 7.\n^ Hibulu aneɛ nu, “ngapezonli.”\n^ Hibulu aneɛ nu, “Nwuanzanwuanza Nu Nwuanzanwuanza Ɛleka ne. Anzɛɛ Nwuanzanwuanza Kpalɛ. Ɔbayɛ kɛ ɔfale anwuma, ɛleka mɔɔ Nyamenle de la anwo.”\n^ Anzɛɛ “Mɔɔ Bɛkpokpa Ye.”


2 Timote 1 | Yintanɛte Zo Baebolo | Ewiade Fofolɛ Ngilebɛbo\nMateyu Maake Luku Dwɔn Gyima ne Wulomuma 1 Kɔlentema 2 Kɔlentema Galeehyeama Ɛfɛsɛsema Felepaema Kɔlɔsaema 1 Tɛsalonaekama 2 Tɛsalonaekama 1 Timote 2 Timote Taetɛse Faelimɔn Hibuluma Gyemise 1 Pita 2 Pita 1 Dwɔn 2 Dwɔn 3 Dwɔn Dwuudu Yekile 1 2 3 4\nPɔɔlo yɛ Nyamenle mo wɔ Timote diedi nwo (3-5)\nMaa Nyamenle ahyɛlɛdeɛ ne ɛzɔ (6-11)\nSɔ edwɛkɛ kpalɛ ne anu (12-14)\nPɔɔlo agbɔvolɛ nee agɔnwolɛma (15-18)\n1 Pɔɔlo, mɔɔ ɔlua Nyamenle ɛhulolɛ zo meyɛ Kelaese Gyisɛse ɛzoanvolɛ kɛ mɔɔ ngoane ne mɔɔ ɔlua Kelaese Gyisɛse anwo zo ɛwɔkɛ ne de la, 2 ɛlɛkɛlɛ ahɔmaa, me ra kulovolɛ Timote: Nyamenle Selɛ ne nee yɛ Awulae Kelaese Gyisɛse ɛlo wɔ, ɔze wɔ anwunvɔne na ɔmaa wɔ anzodwolɛ. 3 Meyɛ Nyamenle mɔɔ mefa adwenle mɔɔ anu te mesonle ye kɛ mɔɔ me nlenyia mɔ yɛle la mo kɛ me rɛle ɛnvi wɔ wɔ me modolɛ nu alehyenlɛ nee aledwolɛ la. 4 Saa mekakye wɔ ɛzunlɛ ne a, me nwo dɔ wɔ na mekulo kɛ menwu wɔ amaa me nye alie kpole. 5 Na mekakye wɔ nɔhalɛ diedi ne, mɔɔ alimoa ne ɔwɔ wɔ nana Loyese nee wɔ mame Yunise anu la, na melɛ anwodozo kɛ ɔwɔ ɛdawɔ noko wɔ nu. 6 Ɛhye ati mekakye wɔ kɛ, Nyamenle ahyɛlɛdeɛ ne mɔɔ menvale me sa menguale ɛ nwo zo mɔɔ ɛnyianle la, maa ɔzɔ kɛ senle. 7 Ɔluakɛ Nyamenle ammaa yɛ foanvoanle sunsum, emomu ɔmaanle yɛ tumi nee ɛlɔlɛ nee adwenle mɔɔ anu te la. 8 Yemɔti mmamaa Awulae anwo daselɛlilɛ ne nee medame mɔɔ ɔdaye ti meyɛ pilizanli la me nwo yɛ wɔ nyiane, emomu, ɛdawɔ noko dua Nyamenle tumi ne azo nwu edwɛkpa ne anwo amaneɛ ne bie. 9 Ɔliele yɛ na ɔvale ɛvɛlɛlɛ nwuanzanwuanza ɔvɛlɛle yɛ, tɛ yɛ gyima ti ɔ, emomu ɔdaye ye bodane nee ye ɛlolɛ ti ɔ. Ɔluale Kelaese Gyisɛse anwo zo ɔvale ɛhye ɔmaanle yɛ ɔvi tete, 10 noko kɛkala bɛlua yɛ Ngoanedievolɛ Kelaese Gyisɛse mɔɔ bɛla ye ali la anwo zo bɛmaa yela ali wienyi, yeye ewule yevi ɛkɛ na yemaa yelua edwɛkpa ne azo yela ngoane nee sonlabaka mɔɔ ɛmkpɔlɔ la ali yehile yɛ, 11 na ɛhye ati a bɛkpale me edwɛkpakavolɛ, ɛzoanvolɛ yɛɛ kilehilevolɛ a. 12 Ɛhye noko ati a melɛnwu amaneɛ ɛhye a, noko menze nwolɛ nyiane. Ɔluakɛ meze Ahenle mɔɔ melie ye meli la na medie medi kɛ ɔbahola yeabɔ mɔɔ meva mewula ɔ sa nu la anwo bane kɔkpula kenle zɔhane. 13 Kɔ zo sɔ edwɛkɛ kpalɛ* nwo ngyinlazo* mɔɔ ɛdele ɛvile me ɛkɛ la anu, na kɔ zo da wɔ diedi nee ɛlɔlɛ ali kɛ awie mɔɔ nee Kelaese Gyisɛse lua la. 14 Dua sunsum nwuanzanwuanza ne mɔɔ wɔ yɛ nu la moalɛ zo nea debie kpalɛ ɛhye mɔɔ bɛva bɛwula ɛ sa nu la azo boɛ. 15 Ɛze kɛ menli mɔɔ wɔ Ehyea maanzinli ne anu la kɔsɔɔti ɛhwe bɛ nwo ɛvi me nwo, Fegyɛlɛse nee Hɛmɔgyɛnize boka bɛ nwo. 16 Awulae ɛze Onɛsefɔlɛse sua nu amra anwunvɔne, ɔluakɛ ɛnee ɔta ɔmaa me anwosesebɛ na yeanyɛ ye nyiane kɛ mela efiade. 17 Emomu, mɔɔ ɔrale Wulomu la, ɔbɔle mɔdenle ɔkpondɛle me na ɔnwunle me. 18 Awulae ɛmaa Gyihova* ɛze ye anwunvɔne wɔ kenle zɔhane. Ɛdawɔ ɛze kɛzi ɔboale me dɔɔnwo wɔ Ɛfɛsɛse la.\n^ Anzɛɛ “edwɛkɛ mɔɔ nvasoɛ wɔ zo.”\n^ Anzɛɛ “neazo.”


Sonle Gyihova Kolaa Na Munzule Mekɛ Ne Adwu | Debiezukoalɛ\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Cambodian Catalan Cebuano Chichewa Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumule Aneɛ Croatian Czech Dangme Danish Drehu Dutch Efik English Estonian Ewe Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korea Mumule Aneɛ Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Mumule Aneɛ Mizo Moore Myanmar Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Bɛhakye bɛ Bɔvolɛ ne.”—NOLO. 12:1.\nKɛzi Keleseɛnema mɔɔ lɛ anwubielɛ la bahola aboa ngakula ɛ?\nMenli mɔɔ hɔzonlenle ɛleka mɔɔ moalɛ kpole nwo hyia la anwo neazo boni a wɔ Baebolo ne anu mɔɔ ɔbahola yeaboa Keleseɛnema ɛnɛ a?\nKɛzi Keleseɛnema mɔɔ anye ɛvi la bie mɔ luale ndenle fofolɛ zo zonlenle Nyamenle ɛ?\n1, 2. (a) Folɛ boni a sunsum ne manle Sɔlɔmɔn dule ngakula a? (b) Kɛmɔti a Keleseɛnema mɔɔ bɛwɔ bɛ ɛvolɛ 50 ne mɔ anu anzɛɛ bɛbo la noko anye bahola alie Sɔlɔmɔn folɛdulɛ ne anwo ɛ?\nSUNSUM ne manle Belemgbunli Sɔlɔmɔn vale edwɛkɛ ɛhye dule ngakula folɛ: “Mekɛ mɔɔ bɛle mgbavolɛ nee mbɛlɛra la, bɛhakye bɛ Bɔvolɛ ne kolaa na munzule mekɛ ne . . . adwu.” Duzu a le “munzule mekɛ ne”? Sɔlɔmɔn vale edwɛkɛdwɛndolɛ bie hilehilele kɛzi kpanyinliyɛlɛ le munzule mekɛ la anu—ɛsalɛ nee egyakɛ bawozowozo, egyele badudu, ɛnyelɛ bayɛ monzomonzo, ɛnzolɛ badi, bɛ ti enrinli bayɛ egyɛne, na sonla bakpo. Ɔnle kɛ awie kendɛ na saa ɔdwu zɛhae mekɛ ne a yeabɔ ɔ bo yeazonle Gyihova.—Bɛgenga Nolobɔvo ne 12:1-5.\n2 Keleseɛnema mɔɔ bɛwɔ bɛ ɛvolɛ 50 ne mɔ anu anzɛɛ bɛbo la dɔɔnwo tɛdɛ anwosesebɛ. Bie a bɛ ti enrinli ɛyɛ egyɛne ɛdeɛ, noko bɛ tɛnlabelɛ ne ɛtɛyɛle kɛ mɔɔ Sɔlɔmɔn hanle nwolɛ edwɛkɛ la. Asoo Keleseɛnema ɛhye mɔ mɔɔ bɛ nye ɛvi la bahola anyia nvasoɛ avi folɛ ɛhye: “Bɛhakye bɛ Bɔvolɛ ne” mɔɔ bɛvale bɛdule ngakula la anu ɔ? Duzu a zɔhane folɛdulɛ ne kile a?\n3. Duzu a yɛ Bɔvolɛ Kpole ne mɔɔ yɛkakye ye la kile a?\n3 Ɔnva nwo kɛ yɛva ɛvolɛ dɔɔnwo yɛzonle Gyihova la, ɔle kpalɛ kɛ saa ɔdwu mekɛ ne bie a yɛbava mekɛ ekyi yɛazuzu kɛzi yɛ Bɔvolɛ ne le kpole la anwo. Asoo ngoane ɛnyɛ azibɛnwo? Kɛzi nuhua ninyɛne le kpomgbondee la bo sonla ndelebɛbo zo. Gyihova ɛyɛ nziezielɛ dɔɔnwo ɛmaa yɛ, yemɔti yɛ nye bahola alie wɔ ɛbɛlabɔlɛ nu kpalɛ. Saa yɛdwenledwenle Gyihova abɔdeɛ nwo a, ɔmaa anyezɔlɛ mɔɔ yɛlɛ yɛmaa ye ɛlɔlɛ, ye nrɛlɛbɛ, nee ye tumi ne la yɛ kpole. (Edw. 143:5) Noko yɛ Bɔvolɛ Kpole ne mɔɔ yɛkakye ye la eza kile kɛ yɛbayɛ mɔɔ ɔkulo la. Saa yɛdwenledwenle ninyɛne ɛhye mɔ anwo a, ɔmaa yɛsonle yɛ Bɔvolɛ ne bɔkɔɔ wɔ mekɛ mɔɔ yɛde ngoane nu la yɛfa yɛda yɛ anyezɔlɛ ali.—Nolo. 12:13.\nƐBANYIA NWOLƐ ADENLE MƆƆ ƐNLƐ YE ƐSASO\n4. Kpuyia boni a Keleseɛnema mɔɔ ɛva ɛvolɛ dɔɔnwo ɛzonle la bahola abiza bɛ nwo a, na duzu ati ɔ?\n4 Kɛmɔ wɔyɛ kpanyinli na wɔnyia anwubielɛ dɔɔnwo la ati, ɔwɔ kɛ ɛbiza ɛ nwo kpuyia titile ɛhye, ‘Duzu a mebayɛ ye wɔ ɛbɛlabɔlɛ nu kɛkala mɔɔ metɛdɛ anwosesebɛ la ɛ?’ Ɛle Keleseɛnenli mɔɔ lɛ anwubielɛ yemɔti ɛlɛ nwolɛ adenle bie mɔ mɔɔ awie mɔ gyɛne ɛnlɛ ye la. Ɛbahola wɔava mɔɔ wɔzukoa wɔvi Gyihova ɛka la wɔahilehile ngakula. Ɛbahola wɔaha anwubielɛ mɔɔ wɔnyia ye wɔ Nyamenle ɛzonlenlɛ nu la wɔahile awie mɔ wɔava wɔamaa bɛ anwosesebɛ. Belemgbunli Devidi yɛle asɔne bizale nwolɛ adenle mɔɔ ɔbava yeayɛ zɔ la. Ɔhɛlɛle kɛ: “O Nyamenle, ɔvi me mgbavolɛ nu yɛɛ ɛvale me ɛhilehilelɛ a, . . . Saa menyi, na me ti zo ɛyɛ nwohyee a, O Nyamenle, mmakpo me, kɔkpula kɛ menwɔbɔ wɔ tumi kpole ne nolo menwɔmaa awolɛndoazo mɔɔ bara la kɛde bie.”—Edw. 71:17, 18.\n5. Kɛzi Keleseɛnema mɔɔ anye ɛvi la bahola ava mɔɔ bɛzukoa la aboa awie mɔ ɛ?\n5 Kɛzi ɛbahola wɔava nrɛlɛbɛ mɔɔ wɔva ɛvolɛ dɔɔnwo wɔzukoa la wɔaboa awie mɔ ɛ? Ɛbahola wɔado ɛsalɛ wɔavɛlɛ ngakula wɔ wɔ sua nu wɔamaa bɛ anwosesebɛ ɔ? Asoo ɛ nee bɛ bahɔ daselɛlilɛ wɔamaa bɛanwu anyelielɛ mɔɔ ɛlɛfa wɔazonle Gyihova la? Ɛlaehu mɔɔ dɛnlanle aze tete ne la hanle kɛ: “Bɛmaa mgbanyinli ɛdendɛ, na egyɛnema ɛhile bɛ nrɛlɛbɛ.” (Dwobu 32:7) Ɛzoanvolɛ Pɔɔlo dule Keleseɛne mraalɛ mɔɔ lɛ anwubielɛ la folɛ kɛ bɛlua bɛ edwɛkɛ nee bɛ neazo zo bɛmaa awie mɔ anwosesebɛ. Ɔhɛlɛle kɛ: ‘Maa mraalɛ mgbanyinli ɛhilehile mɔɔ le kpalɛ la.’—Tae. 2:3.\nMƆƆ ƐBAHOLA WƆAYƐ WƆABOA AWIE MƆ LA\n6. Duzu ati a ɔnle kɛ Keleseɛnema mɔɔ ɛva ɛvolɛ dɔɔnwo ɛzonle la bu mɔɔ bɛkola bɛyɛ la debie ekyi ɛ?\n6 Saa ɛle Keleseɛnenli mɔɔ lɛ anwubielɛ a, ɛbahola wɔayɛ ninyɛne dɔɔnwo wɔaboa awie mɔ. Fa mɔɔ ɛnee ɛnze ye wɔ ɛvolɛ 30 anzɛɛ 40 mɔɔ ɛze ɛhɔ na kɛkala wɔnwu ye la kɛ neazo. Ɛkola ɛfa Baebolo ngyinlazo ɛdi gyima kpalɛ wɔ ɛbɛlabɔlɛ nu. Ɛkola ɛmaa Baebolo ne anu nɔhalɛ ne ka menli ahonle. Saa ɛle kpanyinli a, ɛze adenle kpalɛ mɔɔ ɛdua zo ɛboa bɛdabɛ mɔɔ bɛkɛyɛ ɛtane la. (Gal. 6:1) Bie a wɔzukoa kɛzi bɛnea asafo nu gyima, maanzinli nyianu, nee Belemgbunlililɛ Asalo ɛzilɛ zo. Ɔbayɛ kɛ ɛze kɛzi bɛ nee dɔketama tendɛ mɔɔ bɛyɛ ayile a bɛnva mogya bɛmboka nwo a. Saa kenlensa ye ala bɔbɔ yɛɛ wɔnwu nɔhalɛ ne a, ɛlɛ anwubielɛ wɔ ɛbɛlabɔlɛ nu mɔɔ nvasoɛ wɔ zo a. Kɛ neazo la, saa wɔtete ngakula a, yemaa wɔnwu nrɛlɛbɛ. Keleseɛnema mɔɔ anye ɛvi la bahola alua bɛ ngilehilelɛ, bɛ adehilelɛ, nee bɛ anwosesebɛmanlɛ zo bɛaboa bɛ mediema.—Bɛgenga Dwobu 12:12.\n7. Ndetelɛ boni a Keleseɛnema mɔɔ anye ɛvi la bahola ava amaa mgbavolɛ a?\n7 Ndenle gyɛne boni bieko a ɛbahola wɔalua zo wɔaboa awie a? Ɛbahola wɔahile ngakula kɛzi bɛbɔ Baebolo ɛzukoalɛ bo na bɛyɛ la. Saa ɛle adiema raalɛ a, asoo ɛbaboa mrɛladane mɔɔ bɛle mbɛlɛra la wɔamaa bɛava bɛ nwo bɛawula sunsum nu gyimalilɛ nu na eza bɛanlea bɛ mra ɔ? Saa ɛle adiema nrenya a, asoo ɛbahola wɔahilehile mediema mrenya mɔɔ bɛle mgbavolɛ la kɛzi bɛmaa ɛdendɛlɛ mɔɔ yɛ anyelielɛ nee kɛzi bɛyɛ dɔɔnwo wɔ edwɛkpa ne nolobɔlɛ nu la ɔ? Asoo ɛbahola wɔahile bɛ kɛzi ɛkpɔla mediema mrenya nee mraalɛ mɔɔ bɛ nye ɛvi la ɛmaa bɛ anwosesebɛ wɔ sunsum nu la ɔ? Saa bɔbɔ ɛnlɛ anwosesebɛ kɛ dɛba ne la a, ɛlɛ ndenle ngɛnlɛma mɔɔ ɛbahola wɔalua zo wɔatete mgbavolɛ a. Nyamenle Edwɛkɛ ne se: “Mgbavolɛ anyunlunyia a le bɛ anwosesebɛ, yɛɛ mrenya mgbanyinli anwofɛlɛko a le bɛ egyɛne.”—Mrɛ. 20:29.\nƐLEKA MƆƆ BƐHYIA MOALƐ\n8. Duzu a ɛzoanvolɛ Pɔɔlo yɛle wɔ ye mgbanyinli mekɛ nu a?\n8 Ɛzoanvolɛ Pɔɔlo manle ɔ nye bolole Nyamenle ɛzonlenlɛ nwo bɔbɔ wɔ mekɛ mɔɔ ɛnee ɔ nye ɛvi la. Mekɛ mɔɔ bɛyele ye bɛvile efiade wɔ 61 Y.M. wɔ Wulomu la, ɛnee yeyia sɔnea dɔɔnwo wɔ edwɛkpatɛlɛvolɛ gyima ne anu. Anrɛɛ ɔbahola yeadɛnla Wulomu yealie ɔ menle bie na yeahɔ daselɛlilɛ ngyikyi ngyikyi. (2 Kɔl. 11:23-27) Anrɛɛ mediema mɔɔ wɔ suakpole zɔhane azo la anye balie ye moalɛ ne anwo kpalɛ. Noko Pɔɔlo nwunle kɛ bɛhyia moalɛ wɔ maanle gyɛne zo. Yemɔti, ɔ nee Temɔte nee Taetɛse doale bɛ edwɛkpatɛlɛvolɛ gyima ne azo bɛhɔle Ɛfɛsɛse, Kiliti, yɛɛ ɔbayɛ kɛ Masidonea noko. (1 Tem. 1:3; Tae. 1:5) Yɛnze saa ɔhɔle Sepeen a, noko ɛnee ɔkpondɛ kɛ ɔkɔ lɔ.—Wulo. 15:24, 28.\n9. Ɔbayɛ kɛ mekɛ boni a Pita dule hɔle ɛleka mɔɔ bɛhyia moalɛ la ɛ? (Nea mɔlebɛbo nvoninli ne.)\n9 Ɔbayɛ kɛ mekɛ mɔɔ ɛzoanvolɛ Pita lile ɛvolɛ 50 la, ɔdule ɔhɔle ɛleka mɔɔ moalɛ nwo hyia la. Duzu ati a yɛka ye zɔ a? Saa ɔ nee Gyisɛse bɛle atipɛne anzɛɛ ɔtɛla ye ekyii a, ɛnee mekɛ mɔɔ ɔ nee ɛzoanvolɛma mɔɔ ɛha la yiale nu wɔ Gyɛlusalɛm wɔ ɛvolɛ 49 Y.M. anu la, ɛnee yenyia ɛvolɛ kɛyɛ 50. (Gyi. 15:7) Zɔhane mekɛ ne anzi, Pita hɔdɛnlanle Babelɔn. Ɔda ali kɛ ɛnee ɔkulo kɛ ɔka edwɛkɛ ne ɔkile Dwuuma dɔɔnwo ne mɔɔ wɔ ɛkɛ la. (Gal. 2:9) Mekɛ mɔɔ ɔhɛlɛle ye kɛlata ne mɔɔ lumua wɔ ɛvolɛ kɛyɛ 62 Y.M. anu la, ɛnee ɔde nehane. (1 Pita 5:13) Awie maanle zo ɛdɛnlanlɛ ɛnla aze, noko Pita ammaa kpanyinli mɔɔ ɛnee ɔlɛyɛ la anzi ye adenle wɔ Gyihova mɔɔ ɔbazonle ye bɔkɔɔ la anwo.\n10, 11. Ka anwubielɛ mɔɔ fane awie mɔɔ ɔ nye ɛvi na yedu yehɔ ɛleka mɔɔ moalɛ nwo hyia anwo la.\n10 Ɛnɛ, Keleseɛnema dɔɔnwo mɔɔ bɛwɔ bɛ ɛvolɛ 50 ne mɔ anu anzɛɛ bɛbo la, ɛnwu kɛ bɛ tɛnlabelɛ ne ɛhakyi yemɔti bɛkola bɛsonle Gyihova wɔ ndenle fofolɛ zo. Bie mɔ ɛdu ɛhɔ ɛleka mɔɔ bɛhyia moalɛ la. Kɛ neazo la, Robert hɛlɛle kɛ: ‘Mekɛ mɔɔ me nee me ye nwunle kɛ nwolɛ adenle bie mɔ wɔ ɛkɛ maa yɛ la, ɛnee yɛli ɛvolɛ asɛɛ 55. Ɛnee yɛ ra kokye ne ɛvi yɛ nwo yɛɛ yɛnlɛ awovolɛ mɔɔ ɔwɔ kɛ yɛnea bɛ a, na ɛnee yɛlɛ agyapadeɛ ekyi. Membule mgbonda menwunle kɛ saa yɛtɔne yɛ sua ne a yɛbahola yɛaduodua yɛ nwo kakɛ na yɛanyia ezukoa mɔɔ ɔbaza yɛ kolaa na bɛadua me pɛnhyɛne ezukoa ne bamaa me la. Yɛdele kɛ menli mɔɔ wɔ Bolivia la anye die Baebolo ɛzukoalɛ nwo na ɛkɛ ne asetɛnla ne ɛnyɛ se. Yemɔti yɛzile kpɔkɛ kɛ yɛbadu yeahɔ ɛkɛ. Ɛnee yɛ sua fofolɛ ne anu ɛdɛnlanlɛ ɛnla aze. Ɛnee debie biala le ngakyile wɔ mɔɔ yɛze ye dɛba wɔ Ameleka Sɔlɔ la anwo. Noko yɛnyianle yɛ mɔdenlebɔlɛ ne anwo ahatualɛ.’\n11 Robert toa zo kɛ: “Kɛkala asafo ne anu gyima ala a yɛyɛ ye wɔ yɛ ɛbɛlabɔlɛ nu a. Menli mɔɔ yɛ nee bɛ zukoale Baebolo ne la bie mɔ ɛzɔne. Ɛnee yɛ nee abusua ko mɔɔ bɛnlɛ bie na bɛde moamoa la sukoa debie. Noko dapɛne biala, abusua ɛhye pɛ adenle tendenle ba debiezukoalɛ wɔ sua zo. Ɛkola ɛnwu kɛzi yɛ nye die wɔ mekɛ mɔɔ abusua ne ɛlɛnyia anyuhɔlɛ na bɛ ra nrenya kpanyinli ne ɛlɛyɛ adekpakyelɛ bɔbɔ la ɔ?”\nMENLI MƆƆ KA MAANLE GYƐNE ZO ANEƐ LA ƐBOALƐ\n12, 13. Ka Keleseɛnenli bie mɔɔ dwule mekɛ mɔɔ bɛfa bɛkɔ pɛnhyɛne mɔɔ ɔbɔle ɔ bo kɛ ɔsonle Gyihova wɔ adenle fofolɛ zo la anwubielɛ ne.\n12 Mediema mɔɔ anye ɛvi la bahola aboa asafo nee ekpunli mɔɔ bɛka maanle gyɛne zo aneɛ la kpalɛ. Bieko, azɛlɛsinli zɛhae anu gyimayɛlɛ bahola ayɛ anyelielɛ kpole. Kɛ neazo la, Brian hɛlɛle kɛ: “Mekɛ mɔɔ me nee me ye yɛnyianle ɛvolɛ 65 na yɛhɔle pɛnhyɛne wɔ Britain la, yɛnwunle kɛ yɛ nye ɛnlie. Ɛnee yɛ mra ne mɔ ɛvi yɛ nwo, yɛɛ yɛnnyia menli wɔ sua nu yɛ nee bɛ ɛnzukoa Baebolo ne. Menyiale China kpavolɛ ko mɔɔ ɛlɛyɛ neɛnleanu wɔ yunivɛsiti bie mɔɔ wɔ ɛleka mɔɔ yɛwɔ anu la. Ɔkponlenle ɛsalɛ mɔɔ mendole menvɛlɛle ye kɛ ɔrɛla debiezukoalɛ la azo, na me nee ye bɔle ɔ bo zukoale debie. Mɔɔ dapɛne ekyi pɛle nu la, ɔ nee Chinanli ko mɔɔ ɔ nee ye yɛ gyima la rale debiezukoalɛ. Dapɛne nwiɔ anzi, ɔ nee mɔɔ ɔtɔ zo nsa nee mɔɔ ɔtɔ zo nna la rale.\n13 “Ɔka ekyii Chinanli mɔɔ ɔtɔ zo nnu ka kɛ yɛ nee ye ɛrazukoa Baebolo ne la, menganle ye me ti anu kɛ, ‘Saa meli ɛvolɛ 65 a ɛnee ɔngile kɛ ɔwɔ kɛ mekɔ pɛnhyɛne wɔ Gyihova ɛzonlenlɛ nu.’ Yemɔti, membizale me ye mɔɔ metɛla ye ɛvolɛ nwiɔ la, saa ɔbahulo kɛ ɔkɛzukoa China aneɛ ne a. Yɛvale aneɛ ne mɔɔ bɛhye bɛgua debie zo la yɛzukoale. Ye ɛvolɛ bulu ɛne. Edwɛkɛ ne mɔɔ yɛhanle yɛhilele menli mɔɔ ka maanle gyɛne zo aneɛ la, manle yɛdele nganeɛ kɛ yɛyɛ ngakula bieko. Badwu ɛnɛ, yɛ nee Chinama 112 ɛzukoa Baebolo ne! Bɛ nuhua dɔɔnwo kɔ debiezukoalɛ. Bɛ nuhua ko nee yɛ ɛlɛyɛ adekpakyelɛ.”\nBie a ɛtɛyɛle kpanyinli somaa mɔɔ ɛngola ɛndɛlɛ wɔ ɛzonlenlɛ gyima ne anu a (Nea ɛdendɛkpunli 12, 13)\nFA ANYELIELƐ YƐ MƆƆ ƐBAHOLA LA\n14. Duzu a bamaa Keleseɛnema mɔɔ bɛ nye ɛvi la anye alie a, na adenle boni azo a Pɔɔlo neazo ne maa anwosesebɛ a?\n14 Tɛ Keleseɛnema mɔɔ wɔ bɛ ɛvolɛ 50 ne mɔ anu la amuala a bahola ayɛ ninyɛne fofolɛ wɔ Gyihova ɛzonlenlɛ nu a. Bie mɔ ɛnlɛ kpɔkɛdelɛ kpalɛ, yɛɛ bie mɔ noko ɛlɛnea bɛ mra anzɛɛ bɛ awovolɛ. Noko ɔwɔ kɛ bɛmaa bɛ nye die kɛ Gyihova anye sɔ mɔɔ bɛkola ye yɛ wɔ ye ɛzonlenlɛ nu la. Yemɔti, mmamaa ɛ sa nu to ɔlua mɔɔ ɛngola ye yɛ la ati, emomu, maa ɛ nye ɛlie mɔɔ ɛkola ye yɛ la anwo. Fa ɛzoanvolɛ Pɔɔlo kɛ neazo. Bɛvale ye bɛdole efiade ɛvolɛ dɔɔnwo mɔɔ ɛnee ɔngola ɔnyɛ ye edwɛkpatɛlɛvolɛ gyima ne a. Noko saa awie mɔ kɔkpɔla ye a, ɔka Ngɛlɛlera ne anu edwɛkɛ ɔfa ɔboa bɛ wɔ diedi ne anu.—Gyi. 28:16, 30, 31.\n15. Kɛmɔti a yɛbu Keleseɛnema mɔɔ anye ɛvi la kpalɛ ɛ?\n15 Gyihova noko anye sɔ mɔɔ menli mɔɔ anye ɛvi yɛ ye wɔ ye ɛzonlenlɛ ne anu la kpalɛ. Sɔlɔmɔn hanle kɛ munzule mekɛ ne ɛnle mekɛ kpalɛ mɔɔ bɛfa bɛsonle Gyihova ɛdeɛ, noko Baebolo ne kakye yɛ kɛ Gyihova anye sɔ mɔɔ Keleseɛnema mɔɔ bɛ nye ɛvi yɛ fa ye Ye ayɛlɛ la. (Luku 21:2-4) Asafo ne mɔ anye die nɔhalɛlilɛ mɔɔ mediema ɛhye mɔ ɛva ɛzonle mekɛ tendenle la anwo.\n16. Nwolɛ adenle boni mɔ a ɔbayɛ kɛ Ana annyia a, noko duzu a ɛnee ɔbahola yeayɛ yeazonle Nyamenle a?\n16 Baebolo ne hanle kɛ raalɛ bie mɔɔ ɛnee ɔ nye ɛvi mɔɔ bɛfɛlɛ ye Ana la vale nɔhalɛlilɛ hɔle zo yele Gyihova ayɛlɛ wɔ ye mgbanyinli mekɛ nu. Mekɛ mɔɔ bɛwole Gyisɛse la ɛnee yeli ɛvolɛ 84 na ɔ hu ɛwu. Ɔbayɛ kɛ, yeandɛnla aze yeangyɛ yeambanyɛ Gyisɛse ɛdoavolɛ bɛanva sunsum nwuanzanwuanza ne bɛamkpokpa ye, anzɛɛ yeambɔ edwɛkpa ne mɔɔ fane Belemgbunlililɛ ne anwo la nolo. Noko, mɔɔ ɛnee Ana kola yɛ la, ɔ nye liele nwo ɔyɛle. “Ɔ gyakɛ amkpa Ɛzonlenlɛ Sua ne anu ɛlɛ; . . . ɔzonlenle ye Nyamenle nɔɔzo nee ewiazo.” (Luku 2:36, 37) Saa ɛsɔfo ne ɛlɛkpu ɛyɛlɛ nwonlomɔ nee nɔsolɛ nu a, Ana kɔboka menli ekpunli ne anwo wɔ alie ne anwo bɛyɛ nzɛlɛlɛ wɔ bɛ ti anu kɛyɛ dɔnehwele foa ko. Mɔɔ ɔnwunle Gyisɛse adɔma nu la, ɔhanle ɔ nwo “edwɛkɛ ɔhilele bɛdabɛ mɔɔ bɛ nye la kɛ Nyamenle barakpɔne Gyɛlusalɛm la.”—Luku 2:38.\n17. Kɛzi yɛbahola yɛaboa Keleseɛnema mɔɔ anye ɛvi anzɛɛ ɛnde kpɔkɛ la, yɛamaa bɛanyia nɔhalɛ ɛzonlenlɛ nu kyɛfoa ɛ?\n17 Ɛnɛ, ɔwɔ kɛ yɛmaa yɛ nye da ɛkɛ yɛboa mediema mɔɔ ɛnyi anzɛɛ bɛnde kpɔkɛ la. Bɛ nuhua dɔɔnwo mɔɔ bɛ nye die nwo kɛ bɛ nee yɛ bahɔ debiezukoalɛ la ɛngola kɔ. Asafo bie mɔ fi ɛlɔlɛ nu yɛ ngyehyɛleɛ maa menli mɔɔ anye ɛvi la dua telefuu zo tie gyimalilɛ ne. Noko, bɛnrɛhola bɛnrɛyɛ ye zɔ wɔ ɛleka bie mɔ. Yemɔ bɔbɔ anzi, saa Keleseɛnema ɛngola debiezukoalɛ kɔ a bɛkola bɛboa nɔhalɛ ɛzonlenlɛ. Kɛ neazo la, bɛ asɔneyɛlɛ kola maa asafo debiezukoalɛ ne kɔ zo.—Bɛgenga Edwɛndolɛ 92:13, 14.\n18, 19. (a) Kɛmɔti a Keleseɛnema mɔɔ anye ɛvi la ɛnrɛnwu kɛzi bɛmaa awie mɔ anwosesebɛ la ɛ? (b) Nwane mɔ a bahola ali folɛdulɛ: “Bɛhakye bɛ Bɔvolɛ ne” azo a?\n18 Bie a Keleseɛnema mɔɔ anye ɛvi la ɛnrɛnwu kɛzi bɛmaa mediema anwosesebɛ la. Kɛ neazo la, ɔwɔ nuhua kɛ Ana lile nɔhalɛ ɛvolɛ dɔɔnwo zonlenle wɔ ɛzonlenlɛ sua ne anu ɛdeɛ, noko yeanwu ye kɛ ye neazo ne bamaa awie mɔ anwosesebɛ wɔ ɛvoya dɔɔnwo anzi. Bɛhɛlɛle ɛlɔlɛ mɔɔ ɛnee Ana lɛ maa Gyihova la bɛdole ɛkɛ wɔ Ngɛlɛlera ne anu. Bɛhɛlɛ ɛlɔlɛ mɔɔ ɛlɛ ɛmaa Nyamenle la noko wɔ ɛ mediema diedima ahonle nu. Tɛ mgbane ala a, Nyamenle Edwɛkɛ ne ka kɛ: ‘Mgbanyinli egyɛne le anyunlunyia abɔtile maa mɔɔ lɛ ye, na ɛbɛla kpalɛ ɛbɔlɛ a maa bɛnyia ye la a’!—Mrɛ. 16:31.\n19 Awie biala lɛ mɔɔ ɔbahola ye yɛ la wɔ Gyihova ɛzonlenlɛ nu. Noko ɔwɔ kɛ bɛdabɛ mɔɔ bɛtɛdɛ anwosesebɛ la fa edwɛkɛ ɛhye mɔɔ sunsum ne manle bɛhɛlɛle la kɔ adwenle nu kpalɛ: “Bɛhakye bɛ Bɔvolɛ ne kolaa na munzule mekɛ ne . . . adwu.”—Nolo. 12:1.\nFa nwa awie Fa nwa awie Sonle Gyihova Kolaa Na Munzule Mekɛ Ne Adwu\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ January 2014\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ January 2014


Bɛboa Bɛ Mra Bɛmaa Bɛnwu ‘Nrɛlɛbɛ Na Bɛnyia Ngoane’ | Debiezukoalɛ\nKENGA YE WƆ Afrikaans Albanian Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Dangme Danish Digor Douala Dutch Ecuador Mumule Aneɛ Edo Efik English Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Hungary Mumule Aneɛ Ibanag Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Jula Kabiye Kamba Kannada Kenya Mumule Aneɛ Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Mumule Aneɛ Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Ponapean Portugal Mumule Aneɛ Portuguese (Brazil) Punjabi Quebec Mumule Aneɛ Quechua (Ancash) Quechua (Bolivia) Romania Mumule Aneɛ Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Swedish Tagalog Taiwan Mumule Aneɛ Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Mumule Aneɛ Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu\n“Sumunli wɔ ngakula nu, ɛze ngɛlɛlera nwuanzanwuanza ne mɔɔ kola maa ɛnwu nrɛlɛbɛ na . . . ɛnyia ngoane la.”—2 TIM. 3:15.\nEDWƐNE: 141, 134\nSAA BƐKA KƐ . . .\nnwu ngɛlɛlera nwuanzanwuanza ne a, ɔkile duzu?\ndie di a, ɔkile duzu?\nnwu ‘nrɛlɛbɛ na nyia ngoane’ a, ɔkile duzu?\n1, 2. Kɛmɔti a awovolɛ bie mɔ amra yila bɛ nwo zo na bɛkulo kɛ bɛmaa bɛsɔne bɛ a, bɛdwenle nwo ɛ?\nƐVOLƐ biala, Baebolo sukoavoma dɔɔnwo yila bɛ nwo zo maa Gyihova na bɛmaa bɛsɔne bɛ. Bɛ nuhua dɔɔnwo le ngakula mɔɔ bɛtete bɛ wɔ nɔhalɛ ne anu na bɛkpa ɛbɛlabɔlɛ adenle kpalɛ mɔɔ tɛla biala a. (Edw. 1:1-3) Saa ɛle Kilisiene wovolɛ a, ɔda ali kɛ ɛ nye la kenle mɔɔ bɛbazɔne ɛ ra nrenyia anzɛɛ raalɛ la ade.—Fa to 3 Dwɔn 4 anwo.\n2 Noko, bie a ɛbadwenle nwo. Bie a wɔnwu ngakula bie mɔ mɔɔ bɛzɔnenle bɛ noko nzinlii bɛ adwenle nu yɛle bɛ kesee kɛ saa bɛfa Nyamenle ngyinlazo bɛbɔ bɛ ɛbɛla a ɔbaboa bɛ a. Bie mɔ bɔbɔ ɛvi nɔhalɛ ne anu. Ɔlua ɛhye ati, bie a ɛsulo kɛ ɛ ra ne babɔ ɔ bo kɛ ɔsonle Gyihova na akee yeagyakyi ɛhulolɛ ne mɔɔ ɛnee ɔlɛ ɔmaa nɔhalɛ ne la. Bie a ɔbayɛ kɛ menli mɔɔ ɛnee wɔ ɛvoya mɔɔ limoa Ɛfɛsɛse asafo ne anu mɔɔ Gyisɛse hanle bɛ nwo edwɛkɛ kɛ: “Wɔgyakyi ɛlɔlɛ mɔɔ ɛnee ɛlɛ ye alimoa ne la.” (Yek. 2:4) Kɛ ɔkɛyɛ na wɔabɔ mɔdenle wɔahoati deɛ ɛhye na wɔaboa ɛ mra wɔamaa “bɛanyi bɛahɔ ngoanelielɛ nu” ɛ? (1 Pita 2:2) Amaa yɛanwu mualɛ ne la, bɛmaa yɛzuzu Timote neazo ne anwo.\n“ƐZE NGƐLƐLERA NWUANZANWUANZA NE”\n3. (a) Kɛzi Timote rayɛle Kilisienenli a, na duzu a ɔvale mɔɔ ɔzukoale la ɔyɛle a? (b) Ninyɛne nsa boni mɔ a Pɔɔlo hanle kɛ Timote ɛyɛ a?\n3 Pɔɔlo limoa hɔle Lesetela wɔ 47 Y.M. la, ɔbayɛ kɛ mekɛ zɔhane a Timote mɔɔ ɛnee le kakula la zukoale Gyisɛse anwo debie a. Ɔvale mɔɔ ɔzukoale la ɔlile gyima, na ye ɛvolɛ nwiɔ anzi, ɔbɔle ɔ bo kɛ ɔ nee Pɔɔlo tu adenle. Ye ɛvolɛ 16 anzi, Pɔɔlo hɛlɛle Timote kɛ: “Kɔ zo di ninyɛne mɔɔ wɔzukoa na wɔlie wɔli kɛ ɔle nɔhalɛ la anzi, na ɛze menli mɔɔ ɛzukoale ɛvile bɛ ɛkɛ ne la yɛɛ sumunli wɔ ngakula nu, ɛze ngɛlɛlera nwuanzanwuanza [Hibulu Ngɛlɛlera] ne mɔɔ kola maa ɛnwu nrɛlɛbɛ na ɛdua Kelaese Gyisɛse anu diedi zo ɛnyia ngoane la.” (2 Tim. 3:14, 15) Yɛ ye nzonlɛ kɛ Pɔɔlo hanle kɛ ɛnee Timote (1) ze ngɛlɛlera nwuanzanwuanza ne, (2) ɔliele ninyɛne mɔɔ ɔzukoale la ɔlile, (3) yɛɛ ɔkola ɔmaa ɔnwu nrɛlɛbɛ na ɔdua Kelaese Gyisɛse anu diedi zo ɔnyia ngoane.\n4. Ninyɛne boni mɔ a wɔnwu kɛ ɛfa ɛkilehile wɔ ngakula ne mɔ a ɔboa bɛ a? (Nea mɔlebɛbo nvoninli ne.)\n4 Kɛ Kilisienenli wovolɛ la, ɛkulo kɛ ɛ ra nwu ngɛlɛlera nwuanzanwuanza ne mɔɔ yemɔ a le Hibulu nee Kilisiene Giliki Ngɛlɛlera ne la. Ngakula bɔbɔ bahola azukoa menli nee ninyɛne mɔɔ Baebolo ne ka nwolɛ edwɛkɛ la anwo debie. Gyihova ahyehyɛdeɛ ne ɛyɛ ninyɛne dɔɔnwo mɔɔ awovolɛ bahola ava aboa bɛ mra a. Nuhua boni mɔ a wɔ wɔ aneɛ nu a? Ɔwɔ kɛ ɛ ra ne nwu mɔɔ wɔ Baebolo ne anu la amaa ɔ nee Gyihova anyia agɔnwolɛvalɛ mɔɔ anu yɛ se.\n5. (a) Saa bɛka kɛ ‘die di’ a, ɔkile duzu? (b) Kɛzi yɛkola yɛnwu kɛ Timote liele edwɛkpa ne mɔɔ fale Gyisɛse anwo la ‘lile’ ɛ?\n5 Ngɛlɛlera nwuanzanwuanza ne anu ndelebɛbo anwo hyia. Noko, saa ɛmaa ɛ mra nwu Baebolo nu menli nee nuhua edwɛkɛ ne mɔ a ɛnee ɔtɛwiele. Bɛhilehilele Timote na ‘ɔliele ɔlile.’ Wɔ aneɛ mɔɔ bɛvale bɛhɛlɛle la anu, edwɛkɛkpɔkɛ ne kile kɛ “ɛdie wɔali” anzɛɛ “ɛnyia diedi kɛ debie bie le nɔhalɛ.” Ɛnee Timote ze Hibulu Ngɛlɛlera ne wɔ ye ngakula nu. Noko nzinlii, daselɛ kpalɛ mɔɔ ɔnyianle la maanle ɔliele ɔlile kɛ Gyisɛse a le Mɛzaya ne a. Ye ndelebɛbo ne maanle ɔnyianle diedi. Nɔhalɛ nu, diedi mɔɔ Timote nyianle ye wɔ edwɛkpa ne anu la yɛle kpole, ɔti ɔmaanle bɛzɔnenle ye kɛ ɛdoavolɛ na ɔ nee Pɔɔlo yɛle edwɛkpatɛlɛvolɛ gyima ne.\n6. Kɛzi ɛbahola wɔaboa ɛ mra wɔamaa bɛanyia diedi wɔ Nyamenle Edwɛkɛ ne mɔɔ bɛlɛsukoa la anu ɛ?\n6 Kɛzi ɛbahola wɔaboa ɛ mra wɔamaa ‘bɛalie bɛali’ kɛ mɔɔ Timote yɛle la ɛ? Mɔɔ limoa, nyia abotane. Ɔdie mekɛ na awie anyia diedi. Ɛdie debie ɛdi a ɔngile kɛ adenle biala anu, ɛ mra noko balie ali. Ɔwɔ kɛ kakula biala mɔɔ ɛlɛsukoa Baebolo ne la ‘dwenle nwolɛ’ amaa yeanyia nɔhalɛ ne anu diedi. (Kenga Wulomuma 12:1.) Ɛdawɔ mɔɔ ɛle wovolɛ la a ɛbahola wɔaboa ɛ mra kpalɛ a, titili saa kakula ne biza kpuya dɔɔnwo a. Suzu neazo bie anwo.\n7, 8. (a) Kɛzi Kilisienenli selɛ bie nyia abotane kilehile ɔ ra raalɛ ɛ? (b) Kɛzi wɔnwu kɛ ɔhyia kɛ ɛnyia abotane ko ne ala ɛ?\n7 Thomas, selɛ bie mɔɔ ɔ ra raalɛ ɛnyia ɛvolɛ 11 la ka kɛ: “Me ra raalɛ ne kola biza me kɛ, ‘Asoo anrɛɛ Gyihova bahola alua ngakyihakyililɛ zo yeamaa ngoane ara azɛlɛ ye azo ɔ?’ anzɛɛ ‘Duzu ati a yɛ nee yɛ kpalɛzoamra ɛndo ɛra kɛ yɛbɔ mɔdenle yɛamaa ninyɛne ayɛ boɛ ɛ?’ Ɔyɛ a, ɔwɔ kɛ mekomo me nwo zo amaa meanga mɔɔ ɔwɔ kɛ ɔdie ɔdi la meangile ye. Meze kɛ tɛ daselɛ ko ala a maa awie nyia diedi a, emomu ɔgyi daselɛ ngyikyi dɔɔnwo azo.”\n8 Thomas ze kɛ ɔwɔ kɛ ɔnyia abotane amaa yeahilehile ɔ ra raalɛ ne. Nɔhalɛ nu, ɔhyia kɛ Kilisienema kɔsɔɔti nyia abotane. (Kɔl. 3:12) Thomas nwunle kɛ, bie a ɔwɔ kɛ ɔnyia mekɛ dɔɔnwo ɔ nee ye suzu ninyɛne nwo. Ɔwɔ kɛ ɔgyinla Ngɛlɛlera ne azo ɔ nee ɔ ra raalɛ ne suzu ninyɛne nwo amaa yeanyia mɔɔ ɔlɛsukoa la anu diedi. Thomas ka kɛ, “Mɔɔ fale ninyɛne mɔɔ anwo hyia anwo la, me nee me ye kulo kɛ yɛnwu ye saa mɔɔ yɛ ra raalɛ ne ɛlɛsukoa la, amgba ɔdie ɔdi na ɔte ɔ bo a. Saa ɔbiza kpuya a ɔle kpalɛ. Nɔhalɛ nu, saa ɔdie debie bie ɔdi na yeambiza kpuya a ɔgyegye me.”\n9. Kɛzi ɛbahola wɔava Nyamenle Edwɛkɛ ne wɔawula ɛ mra ahonle nu ɛ?\n9 Saa awovolɛ nyia abotane kilehile bɛ mra a, ngakula ne mɔ bade diedi ne “tɛtɛlɛ nee ye tendenle nee ye anwumahɔlɛ nee kɛzi ye kuma ne de la abo kpalɛ.” (Ɛfɛ. 3:18) Yɛbanlea bɛ ɛvolɛ mɔɔ bɛli nee bɛ mɔdenlebɔlɛ na yeakpa mɔɔ yɛ nee bɛ bazukoa la. Mekɛ mɔɔ bɛlɛnyia diedi kpole wɔ mɔɔ bɛlɛsukoa anu la ɔbamaa bɛahola bɛahilehile bɛ diedi ne anu bɛahile awie mɔ mɔɔ bɛ gɔnwo mɔ sukuluma boka nwo la. (1 Pita 3:15) Kɛ neazo la, asoo ɛ mra bahola agyinla Baebolo ne azo ahilehile tɛnlabelɛ mɔɔ mowuamra wɔ nu la anu ɔ? Asoo bɛte mɔɔ Baebolo ne ka la abo? * Nɔhalɛ nu, ɔhyia abotane amaa wɔava Nyamenle Edwɛkɛ ne wɔawula ɛ ra ahonle nu, noko nvasoɛ bara wɔ mɔdenlebɔlɛ ne azo.—Mɛla 6:6, 7.\n10. Duzu a ɔwɔ kɛ ɛmaa ɔkyia wɔ wɔ mekɛ mɔɔ ɛlɛkilehile la ɛ?\n10 Nɔhalɛ nu, wɔ neazo noko baboa ɛ mra amaa bɛanyia diedi. Stephanie mɔɔ lɛ ngakula mraalɛ nsa la ka kɛ: “Mɔɔ me mra ne mɔ le ngakula la ɛnee mebiza me nwo kɛ, ‘Asoo meka deɛmɔti medie medi kɛ Gyihova wɔ ɛkɛ, ye ɛlɔlɛ nee ye ndenle ne mɔ mɔɔ tenrɛ la anwo edwɛkɛ mekile bɛ ɔ? Asoo me mra ne mɔ nwu ye kɛ amgba mekulo Gyihova ɔ?’ Me nye ɛnla kɛ me mra ne mɔ balie ali, kyesɛ medame medie medi.”\n‘NWU NRƐLƐBƐ NA NYIA NGOANE’\n11, 12. Duzu a le nrɛlɛbɛ, na kɛmɔti a yɛkola yɛka kɛ tɛ ɛvolɛ mɔɔ awie ɛli la a kile kɛ ɔze nrɛlɛbɛ a?\n11 Kɛ mɔɔ yɛnwu ye la, Timote (1) nyianle Ngɛlɛlera ne anu ndelebɛbo yɛɛ (2) ɔliele mɔɔ ɔzukoale la ɔlile. Noko, mɔɔ Pɔɔlo hanle kɛ ngɛlɛlera nwuanzanwuanza ne bahola amaa Timote ‘anwu nrɛlɛbɛ na yeanyia ngoane’ la, duzu a ɛnee ɔlɛkile a?\n12 Insight on the Scriptures, Volume 2 ne kilehile nu kɛ, wɔ Baebolo ne anu, nrɛlɛbɛ eza kile kɛ “yɛbava adwenle nee ndelebɛbo yɛali ngyegyelɛ bie anwo gyima kpalɛ, yɛahoati esiane, yɛadwu bodane bie mɔ anwo anzɛɛ yɛadu awie mɔ folɛ kɛ bɛyɛ bie. Ɔle ngoaseadeyɛlɛ angɔbɛnzi.” Baebolo ne ka kɛ, “Ngoaseade yɛ kakula biala fɛ.” (Mrɛ. 22:15) Nɔhalɛ nu, saa awie ze nrɛlɛbɛ a ɔnyɛ ngoaseade, na ɛhye le daselɛ ko mɔɔ kile kɛ yenyi. Tɛ ɛvolɛ mɔɔ awie ɛli la a maa bɛnwu kɛ yenyi sunsum nu a, emomu, Gyihova anwo ɛzulolɛ mɔɔ ɔlɛ nee ɛhulolɛ mɔɔ ɔlɛ kɛ ɔbali ye mɛla zo la.—Kenga Edwɛndolɛ 111:10.\n13. Kɛ ɔkɛyɛ na kakula ahile kɛ yenwu nrɛlɛbɛ mɔɔ bamaa yeanyia ngoane ɛ?\n13 Ngakula mɔɔ bɛnyi sunsum nu la ɛmmaa bɛ atiakunluwɔzo ɛngyegye bɛ anzɛɛ bɛ tipɛnema ɛmbɛlɛbɛla bɛ ɛnyɛ bɛ kɛ ‘selɛkye mɔɔ bɔ bɛ kɔ ba la.’ (Ɛfɛ. 4:14) Emomu, bɛnyia anyuhɔlɛ ɔluakɛ, “bɛfa bɛ adwenle bɛyɛ gyima la ati, bɛtete ye na ɔkola ɔnwu ngakyile mɔɔ wɔ kpalɛ nee ɛtane nu la.” (Hib. 5:14) Bɛmaa ɔda ali kɛ bɛlɛnyi sunsum nu ɔlua kpɔkɛ kpalɛ mɔɔ bɛsi—wɔ mekɛ bɔbɔ mɔɔ bɛ awovolɛ anzɛɛ mgbanyinli gyɛne ɛnnwu bɛ la. (Fel. 2:12) Nrɛlɛbɛ ɛhye anwo hyia maa ngoanelielɛ. (Kenga Mrɛlɛbulɛ 24:14.) Kɛzi ɛbahola wɔaboa ɛ mra wɔamaa bɛanyia ye ɛ? Mɔɔ limoa, maa ɛ mra ne mɔ ɛnwu Baebolo ngyinlazo mɔɔ ɛfa ɛdi gyima la. Dua wɔ edwɛkɛ nee wɔ nyɛleɛ zo maa bɛnwu kɛ ɛlɛbɔ mɔdenle wɔava Baebolo ngyinlazo wɔabɔ wɔ ɛbɛla.—Wlo. 2:21-23.\nDuzu ati a mɔdenle mɔɔ awovolɛ bahɔ zo abɔ la anwo hyia ɛ? (Nea ɛdendɛkpunli 14-18\n14, 15. (a) Edwɛkɛ mɔɔ anwo hyia la boni mɔ a ɔwɔ kɛ kakula mɔɔ ɛlɛdwenle ɛzɔnenlɛ nwo la suzu nwo a? (b) Kɛzi ɛbahola wɔaboa ɛ mra wɔamaa bɛazuzu nyilalɛ mɔɔ saa bɛdi Nyamenle mɛla ne mɔ azo a bɛbanyia la anwo ɛ?\n14 Noko saa ɛkile ɛ mra mɔɔ le kpalɛ nee ɛtane a, ɛnee ɛtɛwiele. Eza ɔwɔ kɛ ɛ nee bɛ suzu kpuya ɛhye mɔ anwo: ‘Duzu ati a Baebolo ne tua ninyɛne mɔɔ ɔyɛ a yɛ nye die nwo la ɛ? Duzu a maa medie medi kɛ Baebolo ngyinlazo baboa me dahuu ɛ?’—Aye. 48:17, 18.\n15 Ɔwɔ kɛ bɛboa kakula mɔɔ ɔkulo kɛ bɛsɔne ye la bɛmaa ɔsuzu debie bieko anwo—kɛzi ɔte nganeɛ wɔ ɛzonlelilɛ mɔɔ boka Kilisienenli mɔɔ ɔbayɛ anwo la. Duzu nvasoɛ a wɔ zo a? Duzu ngyegyelɛ a wɔ nu a? Kɛzi nvasoɛ ne le kpole tɛla ngyegyelɛ ne ɛ? (Maake 10:29, 30) Nwolɛ hyia kɛ awie badwenle edwɛkɛ ɛhye mɔ anwo kpalɛ kolaa na bɛazɔne ye. Boa ɛ ra maa ɔdwenle nyilalɛ mɔɔ wɔ tieyɛ zo nee ngyegyelɛ mɔɔ bavi anzosesebɛyɛlɛ nu ara la anwo kpalɛ. Ɛhye bamaa yeanyia diedi kpole. Kɛ duzu? Kɛ Baebolo ngyinlazo bɛaboa ye dahuu.—Mɛla 30:19, 20.\nSAA KAKULA MƆƆ BƐZƆNE YE LA ADWENLE NU YƐ YE KESEE A\n16. Saa awovolɛ nwu kɛ ɔ ra mɔɔ bɛzɔne ye la adwenle nu yɛ ye kesee a, duzu a ɔwɔ kɛ ɔyɛ a?\n16 Na saa bɛsɔne ɛ ra bɛwie na ye adwenle nu yɛ ye kesee wɔ nɔhalɛ ne anwo ɛ? Kɛ neazo la, bie a kakula bie mɔɔ bɛzɔne ye la anye balie ewiade ne anwo anzɛɛ ye adwenle bayɛ ye kesee kɛ saa nrɛlɛbɛ wɔ nu kɛ ɔbava Baebolo ngyinlazo yeabɔ ye ɛbɛla a. (Edw. 73:1-3, 12, 13) Kɛ awovolɛ la nwu ye kɛ kɛzi ɛbabua kpuya ɛhye mɔ mɔɔ ɛ ra babiza wɔ la bahola amaa yeazukoa wɔ diedi ne anzɛɛ ɔnrɛzukoa. Bɔ mɔdenle kɛ ɛ nee ɛ ra ne ɛnrɛzu kpolera wɔ ɛhye anwo, ɔnva nwo kɛ ɔle kakula anzɛɛ yenyi la. Emomu, maa ɔnwu ye kɛ ɛkulo ye na ɛkpondɛ kɛ ɛboa ye.\n17, 18. Saa kakula adwenle nu yɛ ye kesee a, kɛzi ye awovolɛ bahola aboa ye ɛ?\n17 Nɔhalɛ nu, kakula mɔɔ bɛzɔne ye la vile ye ahonle nu yilale ɔ nwo zo maanle Gyihova. Ɛhye le ɛwɔkɛ mɔɔ yebɔ kɛ ɔbahulo Nyamenle na yeava ye ɛhulolɛdeɛ yealimoa debie biala anyunlu. (Kenga Maake 12:30.) Gyihova bu ɛwɔkɛ ne kɛ anyebolo wɔ nu, na ɔnle kɛ awie biala mɔɔ ɛbɔ ɛwɔkɛ zɔhane la bu ɔ nye gua zo. (Nol. 5:4, 5) Kpondɛ mekɛ kpalɛ na fi atiakunlukɛnlɛma nu kakye ɛ ra nɔhalɛ edwɛkɛ ɛhye mɔ. Noko kolaa na wɔayɛ ɛhye la, fa ninyɛne mɔɔ Gyihova ahyehyɛdeɛ ne ɛyɛ ɛmaa awovolɛ la di gyima. Ɛhye mɔɔ ɛbayɛ la bamaa yeanwu anyebolo nee nyilalɛ mɔɔ wɔ ɔ nwo zo mɔɔ yeyila yemaa Gyihova na yemaa bɛzɔne ye kɛ Kilisienenli la anu.\n18 Kɛ neazo la, folɛdulɛ mɔɔ baboa la wɔ mokanwo ne mɔɔ se “Questions Parents Ask,” mɔɔ wɔ Questions Young People Ask—Answers That Work, Volume 1 ne anu la. Ɔtu awovolɛ folɛ kɛ ɔnle kɛ bɛnyia adwenle ndɛndɛ kɛ bɛ ra ne ɛkpo nɔhalɛ ne, emomu ɔwɔ kɛ bɛnwu mɔɔ ɔlɛmaa yeayɛ zɔ la. Ɔbahola yeayɛ atipɛnema ngyegyelɛ. Ɔbahola yeayɛ anwokoonwuyɛlɛ anzɛɛ nganeɛ mɔɔ ɔte kɛ ngakula gyɛne mɔɔ bɛle Kilisienema ɛlɛnyia anyuhɔlɛ wɔ sunsum nu adɛla ye la. Mokanwo ne eza kilehile nu kɛ “ninyɛne ɛhye mɔ ɛngile kɛ ɛ ra ne ɛnlie wɔ diedi ɛndo nu. Fane dɔɔnwo ne ala, bie a ngyegyelɛ mɔɔ ɔlɛyia ye la a ɛmaa yera ye zɔ a. Tɛnlabelɛ mɔɔ ɔmaa ɔyɛ se kɛ ɔbala ye diedi ne ali la noko boka nwo bie.” Mokanwo ne eza fa nzuzulɛ ngakyile mɔɔ fale kɛzi Kilisiene awovolɛ bahola aboa bɛ mra ngakula mɔɔ bɛ adwenle nu ɛlɛyɛ bɛ kesee la maa.\n19. Kɛzi awovolɛ bahola aboa bɛ mra amaa ‘bɛanwu nrɛlɛbɛ na bɛanyia ngoane’ ɛ?\n19 Kɛ awovolɛ la, bɛlɛ ɛzonlelilɛ kpole—eza bɛnyia nwolɛ adenle kɛ bɛbava ‘Gyihova folɛdulɛ nee ye ngilehilelɛ bɛatete’ bɛ mra. (Ɛfɛ. 6:4) Kɛ mɔɔ yɛnwu ye la, ɔwɔ kɛ bɛkilehile bɛ mɔɔ Baebolo ne ka la na eza bɛboa bɛ bɛmaa bɛnyia diedi kpole wɔ mɔɔ bɛlɛsukoa la anu. Nɔhalɛ nu, ɔwɔ kɛ bɛnyia diedi kpole mɔɔ bamaa bɛayila bɛ nwo zo bɛamaa Gyihova na bɛavi bɛ ahonle nu bɛazonle ye la. Ɔrɛla ye kɛ Gyihova Edwɛkɛ ne, ye sunsum ne nee mɔdenle mɔɔ bɛbabɔ kɛ awovolɛ la baboa bɛ mra yeamaa ‘bɛanwu nrɛlɛbɛ na bɛanyia ngoane.’\n^ ɛden. 9 “Duzu A Baebolo Ne Kola Kilehile Yɛ A?” mɔɔ bɛfa bɛsukoa la le debie mɔɔ boa ngakula nee mgbanyinli kɔsɔɔti ɔmaa bɛte Baebolo nu nɔhalɛ bo na bɛkilehile nu a. Bɛwɔ aneɛ dɔɔnwo anu wɔ jw.org azo. Nea BAEBOLO NGILEHILELƐ > BAEBOLO ƐZUKOALƐ NINYƐNE abo.\nFa nwa awie Fa nwa awie Awovolɛ—Bɛboa Bɛ Mra Bɛmaa Bɛnwu ‘Nrɛlɛbɛ Na Bɛnyia Ngoane’


Mɔɔ Limoa Kɔmaa Tɛsalonaekama 1:1-10\n1 Pɔɔlo, Seleveenɛse*+ nee Timote+ ɛlɛkɛlɛ ahɔmaa Tɛsalonaekama asafo ne mɔɔ le Nyamenle Selɛ ne nee Awulae Gyisɛse Kelaese ɛdeɛ la: Ɛlolɛ kpole nee anzodwolɛ ɛha bɛ. 2 Yɛbɔ bɛ kɔsɔɔti duma wɔ yɛ asɔneyɛlɛ nu na yɛyɛ Nyamenle mo dahuu,+ 3 ɔluakɛ dahuu yɛkakye gyima mɔɔ bɛfa diedi bɛyɛ, gyima ɛsesebɛ mɔɔ bɛfi ɛlɔlɛ nu bɛyɛ nee bɛ kpundiigyinlanlɛ mɔɔ yɛ Awulae Gyisɛse Kelaese anu anyelazo+ ti bɛnyia ye wɔ yɛ Nyamenle nee Selɛ ne anyunlu la. 4 Mediema mɔɔ Nyamenle kulo bɛ, yɛze kɛ yekpa bɛ, 5 ɔluakɛ edwɛkpa ne mɔɔ yɛbɔ ye nolo la anlua ɛdendɛlɛ ngome zo a rale a, emomu ɔluale tumi nee sunsum nwuanzanwuanza ne nee diedi kpole zo, kɛ mɔɔ bɛze kɛ bɛdabɛ ti a yɛbɔle yɛ ɛbɛla zɔ la. 6 Na bɛzukoale yɛ+ nee Awulae,+ ɔluakɛ bɛvale anyelielɛ ne mɔɔ sunsum nwuanzanwuanza ne maa bɛnyia la bɛliele edwɛkɛ ne bɛdole nu wɔ anwongyelelɛ dɔɔnwo anu,+ 7 ɛhye ati bɛyɛle neazo bɛmaanle diedima mɔɔ wɔ Masidonea nee Akaya la amuala. 8 Ɔle nɔhalɛ kɛ, tɛ Gyihova* edwɛkɛ ne angome a vi bɛ ɛkɛ ne ɛdwu Masidonea nee Akaya a, emomu Nyamenle anu diedi mɔɔ bɛlɛ la ɛdɛlɛ ɛdwu ɛleka biala,+ yemɔti ɔngyia kɛ yɛka edwɛkɛ biala. 9 Na bɛdabɛ mumua ne bɛka mekɛ mɔɔ limoa mɔɔ yɛnwunle bɛ la anwo edwɛkɛ nee kɛzi bɛhwenle bɛ nwo bɛvile bɛ ananze ne mɔ anwo+ na bɛrayɛle tease nee nɔhalɛ Nyamenle ne ngɛkɛlɛ, 10 na bɛrale kɛ bɛbahendɛ ɔ Ra ne mɔɔ vi anwuma,+ mɔɔ ɔdwazole ye ɔvile mowuamra anu, Gyisɛse, mɔɔ ɔbalie yɛ yeavi ɛya ne mɔɔ ɛlɛba la anu la.+


1 Tɛsalonaekama 5 | Yintanɛte Zo Baebolo | Ewiade Fofolɛ Ngilebɛbo\n1 Tɛsalonaekama 5:1-28\nGyihova kenle ne ɛralɛ (1-5)\n“Anzodwolɛ nee banebɔlɛ!” (3)\nBɛzinza, bɛmaa bɛ nye ɛla ɛkɛ (6-11)\nAhyebizalɛ mɔɔ li awieleɛ (25-28)\n5 Mediema, mekɛ ne nee ɛlobɔ ne anwo ɛdeɛ, ɔngyia kɛ yɛkɛhɛlɛ bɛ wɔ nwolɛ. 2 Ɔluakɛ bɛdabɛ bɛze ye wienyi kɛ Gyihova* kenle ne bara kɛ awule ba nɔɔzo la. 3 Mekɛ mɔɔ menli ɛlɛka kɛ, “Anzodwolɛ nee banebɔlɛ!” la, ɛzɛkyelɛ bara bɛ nwo zo arɛlevilɛ nu kɛ mɔɔ awolɛ nyane ka nrenzɛvolɛ la, na bɛnrɛhola nriandi wɔ adenle biala azo. 4 Noko bɛmɛ mediema, bɛnle awozinli nu, bɛnle kɛ nwule na kenle zɔhane arado bɛ arɛlevilɛ nu, 5 ɔluakɛ bɛ muala bɛle wienyi nee alehyenlɛ nu mralɛ. Yɛnle aledwolɛ anzɛɛ awozinli ɛdeɛ. 6 Yemɔti bɛmmamaa yɛdafe kɛ menli mɔɔ ɛha la, emomu bɛmaa yɛzinza na yɛ nye ɛla ɛkɛ. 7 Ɔluakɛ menli mɔɔ dafe la da nɔɔzo, yɛɛ menli mɔɔ bo nza la bo nɔɔzo. 8 Noko yɛmɛ mɔɔ yɛle alehyenlɛ ɛdeɛ la, bɛmaa yɛ nye ɛla ɛkɛ na yɛwula diedi nee ɛlɔlɛ akɛnrazo enyinlike ne na yɛzoa ngoanelielɛ anyelazo ne kɛ bulalɛ kyɛlɛ. 9 ɔluakɛ Nyamenle amkpa yɛ kɛ ye ɛya ne ɛrɛla yɛ nwo zo, emomu ɔkpale yɛ kɛ yɛlua Awulae Gyisɛse Kelaese anwo zo yɛnyia ngoane. 10 Ɔwule ɔmaanle yɛ, amaa saa yɛ nye gyi zo o, yɛla o,* yɛ nee ye adɛnla ngoane nu. 11 Yemɔti bɛhɔ zo bɛmaa bɛ nwo anwosesebɛ* na bɛboa bɛ nwo ngoko kɛ mɔɔ bɛlɛyɛ ye ala la. 12 Mediema, akee yɛsɛlɛ bɛ kɛ bɛbu bɛdabɛ mɔɔ bɛlɛyɛ gyima ɛsesebɛ wɔ bɛ avinli na bɛnea bɛ nwo zo wɔ Awulae anu na bɛtu bɛ folɛ la; 13 na bɛli bɛ eni kpole kpalɛ wɔ ɛlɔlɛ nu ɔlua bɛ gyima ne mɔɔ bɛyɛ la ati. Bɛ muala bɛdɛnla anzodwolɛ nu. 14 Noko akee, mediema, yɛsɛlɛ bɛ kɛ bɛbɔ menli mɔɔ lua ye basabasa la kɔkɔ,* bɛkyekye menli mɔɔ arɛle ɛbɔ la arɛle, bɛboa mɔɔ ɛyɛ bɛtɛɛ la, bɛnyia awie biala anwo abotane. 15 Bɛnlea na awie anva ɛtane andua awie ɛtane kakɛ, dahuu bɛkpondɛ mɔɔ le kpalɛ la bɛmaa bɛ nwo ngoko nee awie biala. 16 Dahuu bɛmaa bɛ nye ɛlie. 17 Bɛyɛ asɔne dahuu. 18 Bɛva moyɛlɛ bɛmaa wɔ debie biala anu. Ɛhye a Nyamenle kpondɛ kɛ bɛyɛ kɛ Kelaese Gyisɛse ɛdoavolɛma a. 19 Bɛmmanua sunsum ne senle ne. 20 Bɛmmakpo ngapezo ne mɔ. 21 Bɛzɔ ninyɛne kɔsɔɔti bɛnlea; bɛzɔ mɔɔ le kpalɛ la anu kpundii. 22 Bɛhwe bɛ nwo bɛvi ɛtane biala anwo. 23 Anzodwolɛ Nyamenle mumua ne ɛde bɛ nwo bɔkɔɔ. Na bɛbɔ bɛ sunsum nee bɛ ɛkɛla* nee bɛ sonlabaka ne anwo bane bɛmaa ɔli munli wɔ adenle biala anu, na edwɛkɛ biala amba yɛ nwo wɔ yɛ Awulae Gyisɛse Kelaese ɛralɛ ne anu. 24 Ahenle mɔɔ ɛlɛfɛlɛ bɛ la le nɔhavo, na ɔbayɛ ye zɔ. 25 Mediema, bɛhɔ zo bɛyɛ asɔne bɛmaa yɛ. 26 Bɛva bɛ nloa anwo ɛvolɛ nwuanzanwuanza bɛbizebiza mediema ne mɔ amuala ahye. 27 Mesɛlɛ bɛ wɔ Awulae duma nu kɛ bɛgenga kɛlata ɛhye bɛhile mediema ne mɔ amuala. 28 Yɛ Awulae Gyisɛse Kelaese ɛlolɛ ne nee bɛ ɛdɛnla.\n^ Anzɛɛ “yɛla wɔ ewule nu o.”\n^ Anzɛɛ “bɛkyekye bɛ rɛle ngoko.”\n^ Anzɛɛ “bɛdu bɛ folɛ.”\n1 Tɛsalonaekama 5


Dwɔhyua 19 | Yintanɛte Zo Baebolo | Ewiade Fofolɛ Ngilebɛbo\nSemɛyɔn agyapadeɛ ne (1-9)\nZɛbulɛn agyapadeɛ ne (10-16)\nYesakaa agyapadeɛ ne (17-23)\nAhya agyapadeɛ ne (24-31)\nNafetalae agyapadeɛ ne (32-39)\nDan agyapadeɛ ne (40-48)\nDwɔhyua agyapadeɛ ne (49-51)\n19 Akee bɛguale ma* mɔɔ tɔ zo nwiɔ+ la bɛmaanle Semɛyɔn na bɛhyɛle bɛmaanle Semɛyɔn+ mbusua ne mɔ. Ɛnee bɛ agyapadeɛ ne wɔ Dwuda agyapadeɛ ɛdeɛ ne avinli.+ 2 Bɛ agyapadeɛ ne a le Biyɛ-hyiba,+ Hyiba, Moleeda,+ 3 Heeza-hyuale,+ Beela, Yizɛm,+ 4 Ɛletolade,+ Bitɔle, Hɔɔma, 5 Zekelage,+ Bɛte-maekabɔto, Heeza-susa, 6 Bɛte-lɛbeeyɔto+ yɛɛ Hyaluhɛn—azuamgbole 13 nee bɛ namunamu; 7 Eyen, Relemɔn, Yitɛ yɛɛ Ehyan+—azuamgbole nna nee bɛ namunamu; 8 nee namunamu kɔsɔɔti mɔɔ bikye azuamgbole ɛhye mɔ too kɔdwu Beeyalate-biyɛ, mɔɔ le Releema mɔɔ wɔ nyiakɛ la. Ɛhye a le Semɛyɔn abusua ne agyapadeɛ mɔɔ bɛhyɛle bɛmaanle bɛ mbusua ne mɔ a. 9 Bɛvale Dwuda agyapadeɛ ɛdeɛ ne bie bɛmaanle Semɛyɔn abozoamra, ɔboalekɛ ɛnee Dwudama ɛdeɛ ne le kpole bo bɛ nwo zo. Ɔti Semɛyɔn abozoamra nyianle bɛ agyapadeɛ ɛdeɛ ne wɔ Dwudama avinli.+ 10 Eza bɛguale ma mɔɔ tɔ zo nsa+ la bɛmaanle Zɛbulɛn+ abozoamra na bɛhyɛle bɛmaanle bɛ mbusua ne mɔ; bɛ agyapadeɛ ne ɛweɛne ne kɔdwu Selede. 11 Bɛ ɛweɛne ne fo kɔ adɔleɛ kɔdwu Maliale na ɔtoa zo ɔkɔ Dabɛhyɛte too ɔkɔdwu bɔnza* ne mɔɔ wɔ Dwɔkenɛyam anyunlu la anu. 12 Na ɔvi Selede aduduleɛ ɔkɔ Keselɔto-teebɔ ɛweɛne zo na ɔpɛ nu Dabɛlate+ na ɔfo ɔkɔ Gyafaya. 13 Na ɔvi ɛkɛ ne ɔtoa zo ɔkɔ aduduleɛ afoa nu ɔkɔdwu Gate-hifɛ+ too ɔkɔ Ɛte-keezen na ɔpɛ nu Relemɔn too ɔfinde Nia. 14 Ɛweɛne ne pɛne ɔ nwo fa sɔlɔ kɔ Hanatɔn na ɔkɔgua Yefeta-ɛle Bɔnza ne anu, 15 nee Kata, Nahalɛle, Hyɛmelɔn,+ Yedala yɛɛ Bɛtelɛhɛm+—azuamgbole 12 nee bɛ namunamu. 16 Ɛhye a le Zɛbulɛn abozoamra agyapadeɛ mɔɔ bɛhyɛle bɛmaanle bɛ mbusua ne mɔ a.+ Ɛhye mɔ a le bɛ azuamgbole nee bɛ namunamu ne mɔ a. 17 Bɛguale ma mɔɔ tɔ zo nna+ la bɛmaanle Yesakaa+ abozoamra na bɛhyɛle bɛmaanle bɛ mbusua ne mɔ. 18 Bɛ ɛweɛne ne pɛ nu Gyɛzeɛle,+ Kɛsɛlɔto, Hyunɛm,+ 19 Hafalaem, Hyayɔn, Aneehalate, 20 Relabete, Kehyeɔn, Yibɛze, 21 Relimɛte, Ɛn-ganem,+ Ɛn-hada yɛɛ Bɛte-pazɛɛze. 22 Ɛweɛne ne kɔdwu Teebɔ+ nee Hyeehazuma yɛɛ Bɛte-hyimɛhye na ɔkɔgua Dwɔdan ne anloa—azuamgbole 16 nee bɛ namunamu. 23 Ɛhye a le Yesakaa abusua ne agyapadeɛ mɔɔ bɛhyɛle bɛmaanle bɛ mbusua ne mɔ a,+ azuamgbole nee bɛ namunamu ne mɔ. 24 Akee bɛguale ma mɔɔ tɔ zo nnu+ la bɛmaanle Ahya+ abusua ne na bɛhyɛle bɛmaanle bɛ mbusua ne mɔ. 25 Bɛ ɛweɛne ne a le Hɛlekate,+ Heelae, Bitɛn, Akehyafe, 26 Alamɛlɛke, Emade yɛɛ Maehyale. Ɔkɔfa adɔleɛ ɔkɔ Kamɛle+ na ɔkɔdwu Hyaehɔ-lebenate, 27 na ɔsia ɔbafa aduduleɛ ɔkɔ Bɛte-deegɔn na ɔtoa zo ɔkɔ Zɛbulɛn nee Yefeta-ɛle bɔnza ne anu ɔkɔ sɔlɔ, ɔfa Bɛte-mɛke nee Niyayɛle na ɔtoa zo ɔkɔ Keebulu wɔ bɛne zo, 28 na ɔkɔ Yibolɔn, Rilihɔbo, Hamɔn yɛɛ Kanaa too ɔkɔdwu Saedɛn Kpole.+ 29 Ɛweɛne ne sia kɔfa Releema too ɔkɔ Taya+ suakpole ne mɔɔ bɛlie nwolɛ bane la azo. Akee ɛweɛne ne sia kɔfa Hosa na ɔkɔgua nyevile ne mɔɔ wɔ Akezebe maanzinli ne anu la anloa, 30 Ɔma, Efɛke+ yɛɛ Rilihɔbo+—azuamgbole 22 nee bɛ namunamu. 31 Ɛhye a le Ahya abusua ne agyapadeɛ mɔɔ bɛhyɛle bɛmaanle bɛ mbusua ne mɔ a.+ Ɛhye mɔ a le bɛ azuamgbole nee bɛ namunamu ne mɔ a. 32 Bɛguale ma mɔɔ tɔ zo nsia+ la bɛmaanle Nafetalae abozoamra na bɛhyɛle bɛmaanle bɛ mbusua ne mɔ. 33 Bɛ ɛweɛne ne bɔ ɔ bo wɔ Hilɛfe, ɔvi baka kpole ne mɔɔ wɔ Zeeyananem+ la anwo, ɔkɔ Adamae-nikɛbe nee Gyabeneɛle too ɔkɔ Lakɛm na ɔkɔgua Dwɔdan ne anloa. 34 Ɛweɛne ne sia kɔfa adɔleɛ kɔ Azeno-teebɔ na ɔvi ɛkɛ ne ɔtoa zo ɔkɔ Hɔkɔko ɔkɔdwu Zɛbulɛn wɔ nyiakɛ na ɔpɛ nu Ahya wɔ adɔleɛ na ɔfinde Dwuda wɔ Dwɔdan ne aduduleɛ. 35 Azuamgbole mɔɔ bɛlie nwolɛ bane la a le Zedem, Zɛɛ, Hamate,+ Relakate, Kyenɛlɛte, 36 Adama, Releema, Heezɔ,+ 37 Kidɛhye,+ Ɛdelɛyae, Ɛn-heezɔ, 38 Yaelɔn, Megedal-ɛle, Hɔlɛm, Bɛte-enate yɛɛ Bɛte-hyimɛhye+—azuamgbole 19 nee bɛ namunamu. 39 Ɛhye a le Nafetalae abusua ne agyapadeɛ mɔɔ bɛhyɛle bɛmaanle bɛ mbusua ne mɔ a,+ azuamgbole nee bɛ namunamu ne mɔ. 40 Bɛguale ma mɔɔ tɔ zo nsuu+ la bɛmaanle Dan+ abusua ne na bɛhyɛle bɛmaanle bɛ mbusua ne mɔ. 41 Bɛ agyapadeɛ ne ɛweɛne ne a le Zola,+ Ɛhyetayɔlo, Ye-hyimɛhye, 42 Hyeeyalaben,+ Ayegyalɔn,+ Yetelaa, 43 Yilɔn, Temenaa,+ Ɛkelɔn,+ 44 Ɛletɛki, Gebɛtɔn,+ Beeyalate, 45 Gyihɛde, Bɛnee-bilake, Gate-relemɔn,+ 46 Mee-gyaakɔn yɛɛ Relakɔn, ɛweɛne ne nee Dwɔpa+ anye bɔ zo. 47 Noko ɛnee Dan abusua ne azɛlɛ ne le ekyi maa bɛ.+ Yemɔti bɛhɔhonle bɛvale Lihyɛm+ na bɛvale konle dadeɛ bɛhunle bɛ. Akee bɛvale bɛ azɛlɛ ne na bɛdɛnlanle zolɛ, na bɛvale bɛ nenyia Dan duma bɛdonle Lihyɛm.+ 48 Ɛhye a le Dan abusua ne agyapadeɛ mɔɔ bɛhyɛle bɛmaanle bɛ mbusua ne mɔ a. Ɛhye mɔ a le bɛ azuamgbole nee bɛ namunamu ne mɔ a. 49 Ɔti bɛwiele azɛlɛ ne kyɛ maa mbusua ne mɔ kɛ bɛ agyapadeɛ. Akee Yizilayɛma maanle Nɛn ara Dwɔhyua agyapadeɛ wɔ bɛ avinli. 50 Kɛ mɔɔ Gyihova hanle la, bɛvale suakpole Temenate-silaa+ mɔɔ ɔbizale la bɛmaanle ye wɔ Yifelaem awoka zo, na ɔkyekyele suakpole ne na ɔdɛnlanle zolɛ. 51 Ɛhye mɔ a le agyapadeɛ mɔɔ ɛsɔfo Ɛlieza, Nɛn ara Dwɔhyua yɛɛ Yizilayɛ mbusua mgbanyima guale nwolɛ ma+ wɔ Hyaelo+ hyɛle maanle bɛ, wɔ Gyihova anyunlu, wɔ nyianu ɛdanlɛsua ne anuhɔlɛ a.+ Yemɔti bɛhyɛle azɛlɛ ne bɛwiele.


Kɛzi Gyihova Alasevolɛ Asafo Ne Mɔ Yɛ Bɛ Nyianu Ne Mɔ Ɛ?\nƐnee alumua Keleseɛnema yia nu to edwɛne, bɛyɛ asɔne, bɛkenga Ngɛlɛlera ne na bɛsuzu nwolɛ—mɔɔ bɛnva amaamuo biala bɛmboka nwo a. (1 Kɔlentema 14:26) Ɛ nye bahola ala kɛ ɛbanwu deɛ ko ne ala wɔ yɛ nyianu ne mɔ abo.\nNgilehilelɛ ne gyi Baebolo ne azo yɛɛ ɔfɛta. Wɔ dapɛne awieleɛ, asafo biala yia nu na bɛtie mitini 30 Baebolo ɛdendɛlɛ mɔɔ kile kɛzi Ngɛlɛlera ne ka yɛ ɛbɛlabɔlɛ nee mekɛ mɔɔ yɛde nu anwo edwɛkɛ la. Bɛmaa yɛ muala yɛbuke yɛ Baebolo ne na yɛdi ɔ nzi. Bɛmaa ɛdendɛlɛ ne bɛwie a, bɛfa dɔnehwele ko bɛyɛ “Ɛzinzalɛ Arane” Ɛzukoalɛ ne, mɔɔ bɛmaa asafo ne anu amra ka Ɛzinzalɛ Arane ne mɔɔ bɛlɛsukoa anwo edwɛkɛ la. Edwɛkɛ ɛhye mɔɔ yɛsuzu nwolɛ la boa maa yɛfa Baebolo ne anu adehilelɛ yɛbɔ yɛ ɛbɛla. Bɛsukoa edwɛkɛ ko ne ala wɔ asafo mɔɔ bo 110,000 la anu wɔ ewiade amuala.\nBɛboa bɛmaa yɛkilehile kpalɛ. Eza yɛyia nɔsolɛ nu wɔ dapɛne ne avinli yɛyɛ debiezukoalɛ mɔɔ wɔ nu nsa mɔɔ bɛfɛlɛ ye Yɛ Kilisiene Ɛbɛlabɔlɛ Nee Yɛ Ɛzonlenlɛ mɔɔ gyi siane ne anu Yɛ Ɛbɛlabɔlɛ Nee Yɛ Ɛzonlenlɛ Nyianu Buluku ne azo la. Debizukoalɛ ne foa mɔɔ limoa, Nyamenle Edwɛkɛ Ne Azo Nvasoɛ, boa yɛ maa yɛnwu Baebolo ne foa bie mɔɔ asafo ɛlimoa ɛgenga la anu edwɛkɛ kpalɛ. Mɔɔ doa ye la a le Yɛ Daselɛlilɛ Gyima Ne Kpalɛ, na kɛzi yɛ nee awie mɔɔ bazukoa Baebolo ne la anwo yɛkile wɔ nu. Folɛtuvolɛ bie maa yɛnwu ninyɛne mɔɔ ɔbaboa yɛ yeamaa yɛanyia anyuhɔlɛ wɔ ɛgengalɛ nee ɛdendɛlɛ nu la. (1 Temɔte 4:13) Foa mɔɔ li awieleɛ, Yɛ Kilisiene Ɛbɛlabɔlɛ, maa yɛnwu kɛzi yɛbava Baebolo ngyinlazo yɛabɔ yɛ ɛbɛla alehyenlɛ biala la. Foa ɛhye le kpuya nee mualɛ mɔɔ maa yɛte Baebolo ne abo kpalɛ la.\nSaa ɛkɔ yɛ nyianu ne mɔ bie a, ɔda ali kɛ ɛ nye balie Baebolo nu ngilehilelɛ kpalɛ mɔɔ ɛbanyia la anwo.—Ayezaya 54:13.\nDuzu a ɛ nye la kɛ ɛbade wɔ Gyihova Alasevolɛ nyianu bo a?\nYɛ dapɛne biala debiezukoalɛ ne boni a ɛkulo kɛ ɛkɔ bie a?\nNeɛnlea ninyɛne mɔɔ yɛbazukoa wɔ debiezukoalɛ bo bieko la anu. Yɛ debie mɔɔ ɛkola ɛsukoa ɛfi Baebolo ne anu a ɛbava wɔabɔ wɔ ɛbɛla alehyenlɛ biala la nzonlɛ.


Habakɛke 3 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albania Mumule Aneɛ Albanian America Mumule Aneɛ Amharic Arabic Argentina Mumule Aneɛ Armenian Armenian (West) Australia Mumule Aneɛ Austria Mumule Aneɛ Aymara Azerbaijani Azerbaijani (Cyrillic) Batak (Karo) Batak (Toba) Belgium French Mumule Aneɛ Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish Flemish Mumule Aneɛ French French Mumule Aneɛ Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hindi (Roman) Hiri Motu Honduras Mumule Aneɛ Hungarian Hungary Mumule Aneɛ Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Kosraean Latvian Lingala Lithuanian Luganda Lunda Luo Luvale Macedonian Madagascar Mumule Aneɛ Malagasy Malawi Mumule Aneɛ Malay Malayalam Malaysia Mumule Aneɛ Maltese Marathi Maya Mexico Mumule Aneɛ Motu Mozambique Mumule Aneɛ Myanmar Myanmar Mumule Aneɛ Navajo Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Punjabi (Roman) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romania Mumule Aneɛ Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Singapore Sign Language Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietnamese Waray-Waray Xhosa Yoruba Zimbabwe Mumule Aneɛ Zulu zambia Mumule Aneɛ\nNgapezonli ne yɛle asɔne kɛ Gyihova ɛyɛ debie (1-19)\nNyamenle balie ye menli mɔɔ yekpokpa bɛ la (13)\nDi fɛlɛko wɔ Gyihova anu ɔnva nwo ngyegyelɛ (17, 18)\n3 Ngapezonli Habakɛke asɔneyɛlɛ, ɔyɛle ye wɔ awolɛyelɛ nu:* 2 O Gyihova, mede ɛ nwo edwɛkɛ. O Gyihova, wɔ gyima si me nwo. Yɛ ye bieko wɔ ɛvolɛ ne mɔ anu!* Maa ɔla ali wɔ ɛvolɛ ne mɔ anu.* Kakye na se anwunvɔne wɔ wɔ ɛya ne anu.+ 3 Nyamenle vi Timan rale,Nwuanzanwuanza Ko ne vi Peelan+ Boka ne azo rale. (Sila)* Ye anyunlunyia hedale anwuma;+Ye ayɛlɛyelɛ yile azɛlɛ ye azo tɛkɛɛ. 4 Ɛnee ɔta kɛ sɛnzɛne.+ Wienyi nwiɔ dale vile ɔ sa nu,Ɛleka mɔɔ ɛnee ye anwosesebɛ ne vea la. 5 Ewulenzane li ɔ nyunlu,+Yɛɛ ebunlu kpole li ɔ nzi. 6 Ɔgyinlanle na ɔkpusule azɛlɛ ne.+ Ɔnleanle, na ɔmaanle maanle maanle ne mɔ kpusule.+ Awoka mɔɔ wɔ ɛkɛ dahuu la kpukekpukele,Tete awoka ngyikyi hotole.+ Ɛhye mɔ le ye ndenle ɔvi tete. 7 Menwunle ngyegyelɛ wɔ Kuhyan ɛdanlɛ azua ne mɔ anu. Medean azɛlɛ zo ɛdanlɛ azua ne mɔ kpusule.+ 8 O Gyihova, asoo azule ne mɔ,Asoo azule ne mɔ a wɔva bɛ nwo ɛya a? Anzɛɛ nyevile ne a wɔva ɔ nwo ɛya a?+ Ɔluakɛ ɛhanle wɔ mgbɔnwɔ ne mɔ;+Wɔ ehwili ne mɔ lile konim.*+ 9 Ɛyele wɔ ɛda ne na ɛzuale ɛdole zo. Ɛhanle mbaka* ne mɔ anwo ndane.* (Sila) Ɛvale azule ɛkpakyele azɛlɛ ne anu. 10 Awoka ne mɔ nwunle wɔ la, bɛlile nyane kpole.+ Ezule kpole bie dɔle na ɔzenle azɛlɛ ne azo. Azɛlɛ bo nzule deanle nu kpole.+ Ɔmaanle ɔ sa zo anwuma. 11 Sɛnzɛne nee siane gyinlanle bɛ bo zo ne wɔ anwomanyunlu.+ Wɔ ɛda mbaka ne mɔ mɔɔ anwo ta la hɔle.+ Ɛnee wɔ atwɛ ne anwo ta kɛ ɛsɛlɛmanye. 12 Ɛvale ɛya kpole ɛluale azɛlɛ ne azo. Ɛvale ɛya ɛtietiale maanle maanle ne mɔ anwo zo. 13 Ɛhɔle kɛ ɛkalie wɔ menli, kɛ ɛkalie mɔɔ wɔkpokpa ye la. Ɛbɛtɛle ahenle* mɔɔ gyi amumuyɛnli ne sua ne ati la. Ye adiabo mɔɔ kɔdwu ɔ ti zo* la zale guale zo. (Sila) 14 Ɛvale ye kovolɛma akodeɛ* ɛhunle bɛWɔ mekɛ mɔɔ bɛdule bɛrale me nwo zo kɛ bɛba bɛaratete me la. Bɛlile fɛlɛko kpole kɛ bɛbavea bɛahu awie mɔɔ ɛlɛdi nyane la. 15 Ɛvale wɔ mgbɔnwɔ ne mɔ ɛluale nyevile ne anu,Ɛluale azule dɔɔnwo mɔɔ ɛlɛtu la anu. 16 Mendele na me ahonle dule;*Nrɛlaleɛ ne maanle me nloa wosole. Me mbowule nu tutole;+Ɛnee me gyakɛ mɔɔ megyi zo la ɛlɛwoso. Noko mebayɛ koonwu meahendɛ amaneɛnwunlɛ kenle ne,+Ɔluakɛ ɔbara menli mɔɔ teta yɛ la anwo zo. 17 Feege baka ɛnrɛbɔ ndotolo bɔbɔ ɛdeɛ,Yɛɛ bie a vanye mbaka ɛnrɛzo ma;Ɔlivi baka ɛnrɛzo bɔbɔ ɛdeɛ,Yɛɛ bie a bɛnrɛnyia aleɛ wɔ ɛya nu;Mboane baminli avi bɛ tunli nu ɛdeɛ,Yɛɛ bie a nlankɛ bawie bɛ tunli nu; 18 Noko mame, mebali fɛlɛko wɔ Gyihova anu;Me nye balie wɔ me ngoanelielɛ Nyamenle ne anu.+ 19 Tumivolɛ Awulae Gyihova le me anwosesebɛ;+Ɔbamaa me gyakɛ ayɛ kɛ weɛlɛ gyakɛNa yeamaa mealua ɛleka mɔɔ wɔ anwuma la.+\n^ Anzɛɛ “nyanelilɛ edwɛne.”\n^ Anzɛɛ ɔkola ɔkile, “wɔ yɛ mekɛ zo.”\n^ Anzɛɛ “le ngoanelielɛ.”\n^ Anzɛɛ ɔkola ɔkile, “ɛda mbaka.”\n^ Anzɛɛ ɔkola ɔkile, “Mbusua ne mɔ ɛha ndane.”\n^ Hibulu aneɛ nu, “tile.”\n^ Hibulu aneɛ nu, “ɔ kɔme nu.”\n^ Hibulu aneɛ nu, “mbaka.”\n^ Hibulu aneɛ nu, “na me ko wosole.”


Ayezaya 37 | Yintanɛte Zo Baebolo | Ewiade Fofolɛ Ngilebɛbo\nHɛzikaya luale Ayezaya anwo zo kpondɛle Nyamenle moalɛ (1-7)\nSɛnakɛlebe nwunlonwunlanle Gyɛlusalɛmma (8-13)\nHɛzikaya asɔneyɛlɛ ne (14-20)\nAyezaya hanle Nyamenle mualɛ ne (21-35)\nAnwumabɔvolɛ bie hunle Aseleama 185,000 (36-38)\n37 Belemgbunli Hɛzikaya dele edwɛkɛ ne ala la, ɔsuosuanle ye adɛladeɛ ne mɔ anu na ɔhedale ɛrele ɔhɔle Gyihova sua nu ɛkɛ.+ 2 Akee ɔzoanle Yilayakem mɔɔ nea sua nu* ɛkɛ ne, kɛlɛhɛlɛvolɛ Hyɛbena yɛɛ ɛsɔfo mgbanyinli mɔɔ bɛheda ɛrele la wɔ ngapezonli Ayezaya,+ Emɔzo ara ne ɛkɛ. 3 Bɛzele ye kɛ: “Hɛzikaya se, ‘Ɛnɛ le anwongyelelɛ, ndeanlɛ nee anyiemgba kenle; ɔluakɛ ngakula ne mɔ ɛra kɛ bɛmaa bɛawo bɛ,* noko anwosesebɛ mɔɔ bɛfa bɛawo bɛ la ɛnle ɛkɛ.+ 4 Bie a Gyihova wɔ Nyamenle ne bade Relabehyaki ne edwɛkɛ ne mɔɔ ɔ menle Aselea belemgbunli ne ɛva ɛzoa ye kɛ ɔva ɔrabɔ tease Nyamenle ne aholoba la,+ na yeadua ye kakɛ wɔ edwɛkɛ mɔɔ Gyihova wɔ Nyamenle ne ɛde la anwo. Ɔti yɛ asɔne+ maa menli ekyi ne mɔɔ ɛha la.’”+ 5 Yemɔti Belemgbunli Hɛzikaya azonvolɛ ne mɔ hɔle Ayezaya ɛkɛ,+ 6 na Ayezaya zele bɛ kɛ: “Bɛha bɛhile bɛ menle ne kɛ, ‘Mɔɔ Gyihova ɛha la ɛne: “Mmamaa munzule edwɛkɛ mɔɔ Aselea belemgbunli ne azonvolɛ ɛha ɛtia me mɔɔ wɔde la maa wɔ ahonle tu.+ 7 Nea, mebava nzuzulɛ bie meawula ye adwenle nu,* na ɔbade edwɛkɛ bie na yeazia yeahɔ ye maanle nu;+ na mebamaa yeadɔ dadeɛ nloa wɔ ye maanle nu.”’”+ 8 Mɔɔ Relabehyaki ne dele kɛ Aselea belemgbunli ne ɛvi Leekehye la, ɔziale ɔhɔle ɔ nwo ɛkɛ na ɔnwunle kɛ ɔ nee Lebena ɛlɛko.+ 9 Akee belemgbunli ne dele Yiteyopea Belemgbunli Tɛheeka anwo edwɛkɛ kɛ: “Yera kɛ ɔ nee wɔ baho.” Mɔɔ ɔdele ɛhye la, ɔzoanle soanvolɛma wɔ Hɛzikaya anwo lɔ+ bieko kɛ: 10 “Bɛha bɛhile Dwuda Belemgbunli Hɛzikaya kɛ, ‘Mmamaa wɔ Nyamenle ne mɔɔ ɛ rɛle wɔ ye nu la bɛlɛbɛla wɔ kɛ: “Bɛnrɛva Gyɛlusalɛm bɛnrɛwula Aselea belemgbunli ne asa anu.”+ 11 Nea! Wɔde mɔɔ Aselea arelemgbunli vale yɛle maanle maanle ne mɔ kɔsɔɔti nee kɛzi bɛzɛkyele bɛ la.+ Asoo ɛ ngomekye a bɛbalie wɔ a? 12 Asoo maanle maanle ne mɔ mɔɔ me nenyia mɔ zɛkyele bɛ la nyamenle ne mɔ liele bɛ?+ Gozan, Hɛlan,+ Rilizɛfe nee Yidɛn amra mɔɔ ɛnee wɔ Tɛle-asaa la wɔ ni? 13 Heemate belemgbunli, Aapade belemgbunli yɛɛ azuamgbole Sifaveeyem,+ Hina yɛɛ Ayeva arelemgbunli ne mɔ hale ni?’” 14 Hɛzikaya liele ngɛlata ne vile soanvolɛma ne asa anu na ɔgengale. Akee Hɛzikaya hɔle Gyihova sua nu ɛkɛ na ɔdɛlɛle nuhua wɔ Gyihova anyunlu.+ 15 Na Hɛzikaya zɛlɛle Gyihova+ kɛ: 16 “O ɛlɔne Gyihova,+ Yizilayɛ Nyamenle mɔɔ ɛde belemgbunli ebia nu wɔ kyɛlɔbe ne mɔ azo anwuma,* ɛ ngomekye a ɛle nɔhalɛ Nyamenle wɔ azɛlɛ ye azo arelemgbunlililɛ kɔsɔɔti azo a. Ɛdawɔ a ɛbɔle anwuma nee aze* a. 17 O Gyihova, yɛ ɛnzolɛ na tie!+ O Gyihova, buke ɛ nye na nea!+ Tie edwɛkɛ kɔsɔɔti mɔɔ Sɛnakɛlebe ɛva ɛzoa kɛ bɛva bɛrabɔ tease Nyamenle ne aholoba la.+ 18 O Gyihova, ɔle nɔhalɛ kɛ Aselea arelemgbunli ɛzɛkye azɛlɛ kɔsɔɔti+ nee bɛdabɛ mumua ne bɛ azɛlɛ ɛdeɛ ne. 19 Na bɛvuandi bɛ nyamenle ne mɔ bɛgua senle nu,+ ɔluakɛ bɛnle nyamenle, bɛle sonla sa anloa gyima,+ bɛle mbaka nee awolɛ. Ɛhye ati a bɛholale bɛzɛkyele bɛ la. 20 Noko kɛkala, O Gyihova yɛ Nyamenle, die yɛ fi ɔ sa nu, amaa azɛlɛ ye azo arelemgbunlililɛ kɔsɔɔti anwu kɛ ɛ ngomekye a ɛle Nyamenle a, O Gyihova.”+ 21 Akee Emɔzo ara Ayezaya zoanle maanle bɛhɔzele Hɛzikaya kɛ: “Mɔɔ Gyihova, Yizilayɛ Nyamenle ne ɛha la ɛne, ‘Kɛmɔ ɛyɛle Aselea Belemgbunli Sɛnakɛlebe anwo asɔne la ati,+ 22 mɔɔ Gyihova ɛha ɛtia ye la ɛne: “Zayɔn* ɛmbu wɔ bie, ɔsele wɔ. Gyɛlusalɛm* woso ɔ ti kile wɔ. 23 Nwane a wɔbɔ ye aholoba+ na wɔha munzule edwɛkɛ wɔtia ye la? Nwane a wɔmaa ɛ ne zo wɔtia ye+Na wɔholoholo ɛ nye wɔhile ye la? Yizilayɛ Nwuanzanwuanza Ko ne ɔ!+ 24 Wɔlua wɔ azonvolɛ nwo zo wɔbɔ Gyihova aholoba+ na wɔha kɛ,‘Mebava konle ehwili dɔɔnwoMeavo awoka ne mɔ ati zo,+Na meahɔ Lɛbanɔn moamoa lɔ. Mebapepɛ ye sida mbaka ndendenle ne, ye dwunipa mbaka ngɛnlɛma ne mɔ. Mebahɔ ye tɛnlabelɛ ne mɔɔ wɔ anwuma kpalɛ la, ye kpɔkɛmile ne mɔ anu. 25 Mebadu bula dɔɔnwo na meanlo nzule;Mebava me gyakɛ abo meaha Yigyibiti azudenle* ne mɔ meamaa bɛasesa.’ 26 Asoo ɛtɛtele? Membɔle nwolɛ kpɔkɛ* dɛbadɛba. Mengyehyɛle mendole ɛkɛ ɔvi tete.+ Akee mebamaa yeara nu.+ Ɛbamaa azuamgbole mɔɔ bɛlie nwolɛ bane la adɔ mgbane na bɛayɛ ewula edukue.+ 27 Menli mɔɔ wɔ zo la ɛnrɛhola ɛhwee yɛ;Bɛ ahonle badu na bɛ nyunlu agua aze. Bɛbayɛ kɛ ɛya nu ninyɛne nee ndile amolɛ,Bɛbayɛ kɛ sua ti zo ndile mɔɔ aduduleɛ anwoma wuluwulu ɛbɔ ye la. 28 Noko meze mekɛ mɔɔ ɛtɛnla aze, mekɛ mɔɔ ɛfinde, mekɛ mɔɔ ɛba,+Nee mekɛ mɔɔ ɛkɛva me nwo ɛya la,+ 29 Ɔluakɛ me nwo ɛya mɔɔ wɔva la+ nee wɔ ɛhululɛ ne ɛdwu me nzo nu.+ Yemɔti mebava me koba ne meawula ɛ bonyi nu na meava me bulalɛ ne+ meawula ɛ nloa anu,Na mebamaa wɔalua adenle mɔɔ ɛvale zo ɛrale la azo wɔazia.” 30 “‘Ɛhye a bayɛ sɛkɛlɛneɛ amaa wɔ* a: Ɛvolɛ ɛhye, bɛbali ninyɛne mɔɔ bɛ ngome bɛfifi la;* na ɛvolɛ bieko, bɛbali ma mɔɔ bavi yemɔ anu afifi la; noko ɛvolɛ nsa ne azo, bɛbalua ma na bɛapɛ yɛɛ bɛbayɛ vanye egyinli na bɛali nuhua ma.+ 31 Dwuda abozoamra mɔɔ banyia bɛ ti, bɛdabɛ mɔɔ bɛbaha la+ bazɔ ndinli wɔ aze na bɛazo ma wɔ anwuma. 32 Ɔluakɛ menli mɔɔ baha la bavi Gyɛlusalɛm yɛɛ bɛdabɛ mɔɔ bɛbanyia bɛ ti la bavi Zayɔn Boka ne azo.+ Ɛlɔne Gyihova mɔdenlebɔlɛ ne a bayɛ ɛhye a.+ 33 “‘Ɔti Aselea belemgbunli ne anwo edwɛkɛ mɔɔ Gyihova ɛha la ɛne:+ “Ɔnrɛra suakpole ɛhye azo+Yɛɛ ɔnrɛdo ɛda wɔ zolɛAnzɛɛ ɔnrɛva enyinlike ɔ nee ye ɛnrɛhoYɛɛ ɔnrɛhuohua ɛnwea* ɔnrɛbɛnga ye ɔnrɛyia.”’+ 34 ‘Adenle mɔɔ ɔluale zo ɔrale la, ɔbalua zo yeazia;Ɔnrɛra suakpole ɛhye azo,’ kɛ Gyihova se la ɛne. 35 ‘Mebaho meamaa suakpole ɛhye+ na mealie ye ɔlua medameNee me sonvolɛ Devidi ati.’”+ 36 Na Gyihova anwumabɔvolɛ hɔle Aseleama azokoɛleɛ ne na ɔhunle menli 185,000. Mɔɔ menli dwazole nwonlomɔ mangyee ne la, bɛnwunle avunli ne mɔ kɔsɔɔti.+ 37 Yemɔti Aselea Belemgbunli Sɛnakɛlebe ziale hɔle Nenɛvɛ+ na ɔhɔdɛnlanle ɛkɛ.+ 38 Na mɔɔ ɔlɛbɔ ɔ ti aze wɔ ye nyamenle Nezelɔko sua ne* anu la, ɔ mra mrenyia, Adelamɛlɛke nee Hyalizɛ vale konle dadeɛ hunle ye+ na bɛnriandile bɛhɔle Arelalate azɛlɛ zo.+ Na ɔ ra Yisaa-hadɔn+ ralile ye agya lile belemgbunli.\n^ Hibulu aneɛ nu, “ɛra awodeɛ ne anloa.”\n^ Hibulu aneɛ nu, “sunsum bie meawula ye nu.”\n^ Anzɛɛ ɔkola ɔkile, “avinli.”\n^ Hibulu aneɛ nu, “Zayɔn ara raalɛ ne mɔɔ ɛnze nrenyia la.”\n^ Hibulu aneɛ nu, “Gyɛlusalɛm ara raalɛ ne.”\n^ Anzɛɛ “Naele kanale.”\n^ Hibulu aneɛ nu, “Menyɛle ye.”\n^ Ɛhye kile, Hɛzikaya.\n^ Anzɛɛ “ma bo zo mɔɔ ɛfifi la.”\n^ Anzɛɛ “ɛzonlenlɛ sua ne.”


Kɛzi Dobolɛ Kola Beta Ninyɛne kpalɛ La | Asoo Awie A Yɛle A?\nAsoo Awie A Yɛle A?\nKENGA YE WƆ Afrikaans Albanian America Mumule Aneɛ Amharic Arabic Arabic (Lebanon) Armenian Azerbaijani Bicol Bislama Brazil Mumule Aneɛ Bulgarian Catalan Cebuano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Ecuador Mumule Aneɛ Efik English Estonian Ewe Fijian Finnish Fon French Ga Georgian German Giliki Haitian Creole Hausa Hibulu Hiligaynon Hindi Hungarian Icelandic Igbo Iloko Indonesia Mumule Aneɛ Indonesian Isoko Italian Italy Mumule Aneɛ Japanese Kabuverdianu Kamba Kannada Kiluba Kinyarwanda Kirghiz Korean Lingala Lithuanian Malagasy Malay Malayalam Maya Mongolian Myanmar Nepali Norwegian Nzema Okpe Oromo Pangasinan Papiamento (Curaçao) Persian Polish Portuguese (Brazil) Portuguese (European) Punjabi Rarotongan Romanian Russia Mumule Aneɛ Russian Serbian (Cyrillic) Serbian (Roman) Sesotho (South Africa) Setswana Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tatar Thai Tigrinya Tiv Tojolabal Tongan Turkish Twi Tzotzil Ukrainian Umbundu Urdu Urhobo Uzbek Uzbek (Roman) Valencian Venda Vietnamese Waray-Waray Welsh Yoruba\nKɛzi Dobolɛ Kola Beta Ninyɛne kpalɛ La\nƆvi mekɛ tendenle yɛɛ abɔdeɛ nwo nrɛlɛbɛvolɛma mɔɔ sukoa nyɛmoa nwo debie la ɛnwu kɛ dobolɛ kola beta awolɛ mgbole, meli bo nee ninyɛne gyɛne kpalɛ a. Bɛkile a kɛzi dobolɛ kola beta ninyɛne kpalɛ la, guluu mɔɔ menli ɛyɛ la ɛndo ye fee. Noko kenle nsa ye ala yɛɛ bɛde kɛzi dobolɛ kola beta ɛleka mɔɔ ɛloa la abo a.\nSuzu nwo nea: Neɛnleanu ɛmaa yela ali kɛ, kolaa na dobolɛ mɔɔ ɛyɛ kpole ekyi abeta debie bie anwo la, ɔdimoa ɔkpondɛ ɛleka mɔɔ ɔbeta a ɔbayɛ se kɛ ɛbahola wɔaye ye la. Saa ɔnyia ɛleka zɛhae a, ɔkpu ayile nwiɔ bie ɔgua ɛkɛ. Mɔɔ limoa la le kɛ nwole mɔɔ nzule wɔ nu la, na ɔkyikyi nzule biala mɔɔ wɔ ɛleka mɔɔ ɔkulo kɛ ɔbeta la amaa yeava ayile mɔɔ tɔ zo nwiɔ mɔɔ vi protein nu mɔɔ bɛfɛlɛ ye phosphoproteins la yeaha zo.\nNyile nwiɔ zɔhane ka bɔ nu yɛ guluu bie mɔɔ saa ɔsɔ debie a, ngɛkɛba bie mɔɔ bɛfɛlɛ ye bacteria ɛngola ɛnzɛkye ye a. Ɛhye anwo hyia ɔluakɛ dobolɛ ne bali ye ngoane mekɛ mɔɔ ɛha la amuala wɔ ɛleka mɔɔ ɔbabeta la.\nNvoninli mɔɔ maa yɛnwu kɛzi dobolɛ guluu de la\nKɛzi dobolɛ yɛ ye guluu ne la le debie mɔɔ ɔ bo ɛdelɛ yɛ se tɛla kɛzi ɛnee bɛsuzu la. Nrenyia bie mɔɔ boka ekpunli ne mɔɔ bɛnwunle kɛzi dobolɛ yɛ ye guluu ne la hanle kɛ: “Ɔle adenle mɔɔ yɛ nwanwane mɔɔ bɛbahola bɛalua zo bɛayɛ ninyɛne bie mɔ boɛ wɔ nzule nu mɔɔ nzule ne ɛnrɛyɛ ngyegyelɛ biala a.” Mɔɔ bɛnwu ye la bahola aboa abɔdeɛ nwo nrɛlɛbɛvolɛma yeamaa bɛayɛ guluu mɔɔ bɛkola bɛfa bɛdi gyima wɔ nzule bo yɛɛ guluu mɔɔ bɛbahola bɛava bɛali gyima wɔ apelehyɛne nee ninyɛne bie mɔ ɛyɛlɛ nu a.\nKɛzi ɛdwenle nwo ɛ? Asoo kɛzi dobolɛ yɛ ye guluu la vi ngakyihakyililɛ nu? Anzɛɛ awie a yɛle a?\nAsoo Awie A Yɛle A? Abɔdeɛ Nwo Nrɛlɛbɛ & Baebolo Ne\nFa nwa awie Fa nwa awie Kɛzi Dobolɛ Kola Beta Ninyɛne kpalɛ La\nijwwd edwɛkɛ 8\nKɛzi Nyevizonle Nwonane Kola Siezie Ɔ Nwo La—Asoo Awie A Yɛle A?\nNyevikpɔnwɔ Dua Ne